PODCAST MEDZI NAMIMedzi nami: Čo má naša prvá prezidentka so skleneným útesom?

Slovensko už na post hlavy štátu malo dve vážne kandidátky. Magde Vášaryovej ani Ivete Radičovej sa to nepodarilo a naša krajina sa prvej prezidentky dočkala až v roku 2019 po úspešnej kandidatúre Zuzany Čaputovej. Je jej víťazstvo v prezidentských voľbách výsledkom spoločenskej zmeny, alebo skôr fenoménu zvaného sklenený útes, ktorý v roku 2004 opísal psychológ Alex Haslam? Tak či onak, Zuzana Čaputová bude po svojej inaugurácii šiestou prezidentkou v Európe a dvanástou prezidentkou na svete. Aké sú ostatné prezidentky a čo vlastne našu prvú prezidentku čaká? O tom všetkom sa rozprávajú redaktorky žena.sme.sk Soňa Jánošová a Michaela Žureková v prvom dieli podcastu Medzi nami. Podcast medzi nami sa zameriava na ženské a lifestylové témy a je rozdelený na série. V aktuálnej sérii s názvom Prvé sa venujeme témam, ktoré sú prvé, jedinečné, dejú sa po prvý raz alebo v našich životoch zaujímajú prvé miesto. Ak máte návrhy alebo pripomienky napíšte nám na zena@sme.sk. Všetky podcasty SME nájdete na linkupodcasty.sme.sk.  SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa.  Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov.  Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu.  Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok  Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa.  Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu.  Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok.  Pozeráme Game of Thrones je špeciálny podcast denníka SME, ktorý sprevádza poslednú sériu seriálu Game of Thrones (Hra o Tróny). Vychádza každý pondelok.  Diskutovať o podcastoch môžete s nami vo facebookovej skupine:Podcastový klub denníka SME. Nových členov schvaľujeme zvyčajne pár minút po prihlásení.  Ak máte záujem o reklamný spot v podcastoch alebo inú spoluprácu, napíšte nám napodcasty@ sme.sk, pošleme vám cenovú ponuku.


Súd zobral do väzby muža, ktorý zaútočil na nepočujúceho

Útočník napadol nepočujúceho na Hurbanovom námestí v Bratislave.

BRATISLAVA. Sudca pre prípravné konanie Okresného súdu Bratislava I zobral v pondelok do väzby Ladislava F. z Bratislavy, ktorý je obvinený z útoku na nepočujúceho muža. Útok sa odohral v sobotu (1. 6.) na Hurbanovom námestí v Bratislave. "Sudca pre prípravné konanie OS Bratislava I dnes vzal do väzby obvineného L. F. a to z dôvodu takzvanej útekovej a preventívnej väzby. Rozhodnutie je právoplatné, procesné strany sa vzdali práva podať voči rozhodnutiu sťažnosť," TASR o tom v pondelok informoval hovorca Krajského súdu (KS) v Bratislave Pavol Adamčiak. Sudca rozhodol v tomto prípade približne do 15 minút. Obvineného eskortovali príslušníci polície a po odchode zo súdnej sieni sa snažil napadnúť novinárov. Vyšetrovateľ Policajného zboru obvinil 28-ročného Ladislava F. z ublíženia na zdraví a výtržníctva vo veci sobotňajšieho napadnutia na Hurbanovom námestí v Bratislave. Polícia SR o tom informovala v nedeľu (2. 6.) na sociálnej sieti. Z výsledkov vyšetrovania podľa polície vyplynulo, že obvinený mal fyzicky napadnúť 22-ročného muža, "ktorého mal kopnúť do hornej časti tela, následkom čoho spadol na zem a utrpel vážne zranenia hlavy". V prípade preukázania viny hrozí obvinenému trest odňatia slobody na štyri až desať rokov. Fyzický útok sa odohral aj na neďalekej Obchodnej ulici 26. mája 2018. Vtedy mal Juraj H. napadnúť Filipínca Henryho Acordu. Ten bol takisto kopnutý do hlavy. Na následky zranení v nemocnici neskôr zomrel. Juraja Hossua odsúdil Okresný súd Bratislava I na trest odňatia slobody na šesť rokov. Dozorová prokurátorka Krajskej prokuratúry v Bratislave sa napokon na pokyn generálneho prokurátora Jaromíra Čižnára odvolala. Kauzou sa bude zaoberať odvolací Krajský súd v Bratislave.


V dedinách by mohli byť pobočky pôšt na obecných úradoch

BRATISLAVA. Pobočky pôšt by mohli ľudia v malých dedinách a obciach v budúcnosti nájsť na obecných či mestských úradoch. Slovenská pošta by totiž chcela rozšíriť počet svojich partnerských pôšt. Ide o pošty, ktoré prevažne v malých obciach prevádzkuje zmluvný partner pošty a momentálne sa nachádzajú napríklad v potravinách alebo hoteloch. Doteraz funguje na Slovensku 40 takýchto pobočiek, Slovenská pošta však rokuje so Združením miest a obcí Slovenska (ZMOS) o ich možnom rozšírení aj na obecné úrady. "Keď to funguje v potravinách, tak je veľký predpoklad, že to zvládne aj obec alebo obecný úrad," konštatoval generálny riaditeľ Slovenskej pošty Róbert Gálik. Ľudia pritom podľa jeho slov nájdu poštové služby na jednom mieste ako úrad. Pošta má zároveň zmerané, že väčšinou sa otváracie hodiny pôšt a obecných úradov kryjú. Pošty - partner sú podľa Gálika riadne označené a Slovenská pošta zaškoľuje ich personál do všetkých detailov. Napríklad aj v otázkach bezpečnosti, práce s hotovosťou či komunikácie so zákazníkmi. Takéto pošty poskytujú ľuďom základné poštové služby, ako je výdaj a príjem zásielok či niektoré služby poštového platobného styku, ako sú šeky a niekde aj vybrané služby Poštovej banky. "Je to v zásade na 95 % plnohodnotná pošta, len prevádzkovaná partnerom," opísal Gálik. Takéto partnerské pošty prevádzkuje pre Slovenskú poštu zmluvný partner väčšinou v miestach, kde pošta nie je alebo nemôže byť. Klasické pobočky pošty v malých obciach sú pritom často v strate, pretože si nedokážu zarobiť na svoju prevádzku. To je podľa Gálika pochopiteľné, pretože v niektorých obciach nemožno očakávať, že pošty budú žiť z predaja úverov alebo otvárania účtov. "Proste, nie je to reálne a poštové služby so sebou nesú fixné náklady. Pri poklese hlavne listových zásielok a stagnácii balíkových zásielok v malých obciach je veľmi obtiažne tieto konkrétne pobočky vytiahnuť na nejaké vyrovnané hospodárenie, nedajbože pozitívne," vysvetlil generálny riaditeľ. Presun niektorých pôšt partnerom na obecné úrady by tak pre Slovenskú poštu znamenal úsporu predovšetkým prevádzkových nákladov. Pošta v súčasnosti prevádzkuje viac ako 1500 pobočiek.


AKTUALIZOVANÉDanko otvoril rokovanie parlamentu, na programe je aj odvolávanie Fica

Opozícia neuspela, novela rokovacieho poriadku ostáva na programe.

BRATISLAVA. Poslancov zamestná na 9. schôdzi Národnej rady, ktorú  otvoril predseda parlamentu Andrej Danko (SNS), 26 vládnych a 36 poslaneckých návrhov zákonov. Zákonodarcovia prerokujú aj návrhy, ktoré počas minulej schôdze prešli do druhého čítania. Danko zaradil do programu schôdze návrh skupiny poslancov na vyslovenie nedôvery premiérovi Robertovi Ficovi. Poslanci sa budú zaoberať okrem zákonov správou generálneho prokurátora i správou špeciálneho prokurátora. Šéf parlamentu zaradil do 84-bodového programu deväť návrhov z dielne ministerstva financií. V druhom čítaní zákonodarcovia prerokujú dva vládne návrhy zákonov - o dôveryhodných službách pre elektronické transakcie na vnútornom trhu a o diaľničnej známke. Do druhého čítania sa dostali aj tri poslanecké návrhy - o Zbore väzenskej a justičnej stráže, o politických stranách a politických hnutiach a o hlásení pobytu občanov SR a registri obyvateľov SR. Zákonodarcovia budú na schôdzi diskutovať o návrhu zákona od vládnej strany Most-Híd, podľa ktorého by cyklisti mohli jazdiť na bicykli v zastavanom území obce alebo na cestičke pre cyklistov s malým množstvom alkoholu v krvi, čo poslanci za Most-Híd Tibor Bastrnák a Gábor Gál vnímajú ako neškodné. Návrh by zavádzal "zákonom taxatívne stanovené povolenie jazdiť na bicykli s takým množstvom alkoholu v krvi, aby nebolo zvýšené ohrozenie života či zdravia svojho alebo spoluobčanov," vysvetľujú poslanci s tým, že pojem „pod vplyvom alkoholu“ nepoužili, lebo sú presvedčení o tom, že nimi určený limit alkoholu v organizme človeka ešte nespôsobuje, aby dotyčná osoba bola pod jeho vplyvom. Podľa nich také množstvo alkoholu takmer neovplyvní psychické, senzorické ani motorické funkcie u cyklistu, čiže nebude to mať vplyv na bezpečnosť cestnej premávky. Z dielne rezortu spravodlivosti je na programe protischránkový zákon, ktorý má zabezpečiť transparentné nakladanie s verejnými zdrojmi. Zákon o registri partnerov verejného sektora upravuje pre firmy povinnosť zaregistrovať sa. Okrem toho sú firmy povinné zverejniť vlastnícku štruktúru až na úroveň konečného užívateľa výhod. „Zákon vnáša veľkú mieru transparentnosti do vzťahov medzi štátom na jednej strane a biznisom na druhej strane,“ uviedla ministerka spravodlivosti Lucia Žitňanská. „Tento register umožní, aby sme videli, kto je konečný užívateľ výhod spoločností, ktoré obchodujú so štátom. Jednoducho je to veľmi, veľmi tvrdý a podľa môjho názoru aj efektívny protischránkový zákon,“ povedal minulý týždeň premiér Robert Fico. Témou rokovania bude aj návrh zákona predsedu parlamentu Andreja Danka (SNS) o rokovacom poriadku. Podľa návrhu by poslanci nesmeli do sály nosiť transparenty, jesť ani používať mobilné telefóny. Predseda poslaneckého klubu OĽaNO Richard Vašečka navrhoval tento bod z programu schôdze vyradiť. S návrhom však nepochodil, vládna koalícia ho odmietla.  "Na grémiách sme sa nevedeli na novele zhodnúť. Navrhujeme preto zriadiť pracovnú skupinu, ktorá identifikuje problémy a ponúkne riešenia. Nechceme ďalší zdroj napätia v NR SR," argumentoval Vašečka. Opozícia sa tiež opäť pokúsi o vyslovenie nedôvery predsedovi vlády Robertovi Ficovi. Za odvolanie premiéra je skupina opozičných poslancov z Opozičnej rady SaS a OĽaNO-NOVA. Danko odvolávanie v júli presunul na september. Nepáčilo sa mu totiž oblečenie Igora Matoviča (OĽaNO), v ktorom prišiel do rokovacej sály a bilbord, ktorý v sále rozprestrel. Opozícia žiada aj hlavu ministra vnútra Roberta Kaliňáka, ktorý priznal, že v októbri 2013 kúpil od Ladislava Bašternáka 16-percentný podiel v spoločnosti B.A. Haus. Daniel Lipšic navrhoval, aby vyslovovanie nedôvery Ficovi bolo zaradené ako prvý bod schôdze a nerokovalo sa o ňom až na záver. Zároveň žiadal, aby sa po odvolávaní Fica rokovalo o odvolávaní Kaliňáka. Lipšic so svojimi návrhmi nepochodil. Predseda Ľudovej strany Naše Slovensko Marián Kotleba navrhol, aby parlament uznesením odsúdil konanie Petra Osuského (SaS), ktorý sa dopustil fyzického násilia na občanovi SR. Poslanec Peter Osuský dal facku Rudolfovi Vaskému, ktorý politikov označil za "fašistické svine". Toto označenie Osuského pobúrilo a Vaskému dal facku na jednom z opozičných protestov. Plénum NR SR návrh Kotlebu odmietlo.  Natália Grausová (ĽSNS) zase žiadala na úvod aktuálnej schôdze modlitbu za to, aby poslanci dostali rozum a rokovanie parlamentu prebiehalo pokojnejšie ako v minulosti. Do parlamentu sa na septembrovej schôdzi vracia Erik Tomáš. Po parlamentných voľbách sa stal štátnym tajomníkom na ministerstve školstva. Vláda ho z funkcie odvolala 17. augusta. Pôsobiť bude v parlamentnom výbore pre sociálne veci. V parlamente ako jeho náhradník pôsobil Vladimír Baláž, ktorý po návrate Tomáša ako poslanec skončil. Danko tiež oznámil, že poslankyňa za OĽaNO Silvia Petruchová si po sobáši zmenila priezvisko a teraz používa meno Silvia Shahzad.


Turecko oznámilo novú ofenzívu proti extrémistom v provincii Idlib

Tureckí vojaci zatiaľ do sýrskej provincie nedorazili.

ISTANBUl. Turecký prezident Recep Tayyip Erdogan v sobotu vyhlásil, že jeho krajina v spolupráci s opozičnými sýrskymi povstalcami vedie "dôležitú" operáciu v provincii Idlib na severozápade Sýrie namierenú proti extrémistickým skupinám. Informovala o tom agentúra AP. Erdogan vystúpil na konferencii svojej politickej strany v provincii Afyonkarahisar na západe Turecka. Vo svojom prejave uviedol, že táto operácia je "novým krokom" k nastoleniu bezpečia v provincii Idlib, ktorú ovláda militantná skupina Tahrír aš-Šám (Výbor oslobodenia Levanty) napojená na teroristickú sieť al-Káida. "Dnes v provincii Idlib prebieha dôležitá operácia, ktorá bude pokračovať," povedal turecký prezident. V rámci novinárskych otázok po skončení prejavu Erdogan dodal, že tureckí vojaci zatiaľ do sýrskej provincie nedorazili, avšak operáciu riadia Tureckom podporovaní umiernení povstalci zo Slobodnej sýrskej armády (FSA). Turecko je v sýrskom konflikte na strane sýrskych opozičných vzbúrencov, zatiaľ čo Irán a Rusko podporujú sýrsku vládu na čele s prezidentom Bašarom Asadom.


Americkí vojaci podporia útok na centrum Islamského štátu

Sýrski, arabskí a kurdskí bojovníci sa  blížia k Rakke a odrezávajú islamistom únikové cesty.

WASHIHNGTON. Spojené štáty vyslali do Sýrie niekoľko stoviek príslušníkov námornej pechoty. Majú podporiť pripravovanú pozemnú ofenzívu voči sýrskemu mestu Rakka, metropole samozvaného kalifátu džihádistickej organizácie Islamský štát. Vyslaný americký kontingent má k dispozícii ťažké delostrelectvo. Uviedol to vo štvrtok vysokopostavený americký predstaviteľ, ktorý si neželal byť menovaný. Dočasné nasadenie stoviek vojakov má podľa agentúry AP poskytnúť Pentagónu väčšiu flexibilitu pri prijímaní operatívnych rozhodnutí týkajúcich sa boja proti IS. Príslušníci námornej pechoty vyzbrojení húfnicami by mali počas ofenzívy voči Rakke asistovať lokálnym sýrskym silám. Sýrski, arabskí a kurdskí bojovníci, ktorí sú spojencami USA, sa v súčasnosti blížia k Rakke a postupne odrezávajú IS únikové ako i zásobovacie cesty zo severu a západu. Vláda nového prezidenta USA Donalda Trumpa hľadá spôsoby, ako urýchliť vojenskú kampaň proti Islamskému štátu v Sýrii a Iraku. V tejto súvislosti tiež údajne pripravuje vyslanie stoviek vojakov do Kuvajtu.


Na severe Slovenska hrozia ľadové povodne

BRATISLAVA. Slovenský hydrometeorologický ústav vydal na dnešok výstrahu prvého stupňa pred ľadovými povodňami pre okresy Martin a Liptovský Mikuláš. Výstraha platí od 12:00 až do odvolania. Pre celé Slovensko zároveň platia výstrahy pred nízkymi teplotami. Pre stred a sever krajiny platí výstraha druhého stupňa, pričom teploty tu môžu poklesnúť na úroveň - 20 až - 28 stupňov Celzia. Pre zvyšok krajiny platí výstraha prvého stupňa, pri ktorej budú teploty dosahovať - 15 až -20 stupňov Celzia. Pre okresy na severe a v strede krajiny zároveň platí aj výstraha pred vytváraním snehových jazykov a závejov. Lavínová situácia je podľa Horskej záchrannej služby momentálne zradná a veľmi lokálna. Za posledné dni pripadlo najmä v západnej a severozápadnej časti hôr do 45 cm nového, suchého, prachové snehu. Sneh padal na tvrdý podklad pri silnom severnom až severozápadnom vetre, pričom bol sfúkaný do žlabov, pásma lesa a kosodreviny. Zvýšené lavínové nebezpečenstvo je lokálne a je koncentrované do stredných až nižších polôh, kde je nafúkané väčšie množstvo snehu. Obzvlášť nebezpečné sú miesta s terénnymi pascami a prechody strmých svahov – hangov. Nový sneh je na väčšine takýchto strmých svahov len mierne až slabo spevnený a uložený na tvrdom podklade v podobe menej stabilných dosiek a vankúšov. Ich uvoľnenie je možné už pri malom dodatočnom zaťažení. Vplyvom nízkych teplôt sa v snehovej pokrývke vytvárajú menej stabilné hranato-zrnné vrstvičky snehu. Opatrný treba byť na tienistých svahoch. Taktiež sa môžu vyskytnúť samovoľné prachové lavíny a to najmä vo Fatrách na listnatom podklade. Tendencia lavínového nebezpečenstva je podľa horských záchranárov s predpokladanými nízkymi teplotami zotrvalá. Studený arktický vzduch ovplyvňuje stav počasia aj naďalej a spôsobil pokles teplôt na horách na -27°C až -17°C. Dnes ráno bolo na hrebeňoch prevažne jasno a mrazivo. Prudký vietor severných smerov (do 15m/s) v nárazoch (do 25m/s) víril sneh. Na hrebeňoch Veľkej Fatry fúkal ešte silnejšie (25m/s), v nárazoch okolo 30m/s. Za poslednú periódu napadlo do 45 cm nového, prachového snehu. Sneh je z vyšších polôh sfúkaný do žľabov, hangov, pásma lesa a kosodreviny. Povrch snehu v stredných a nižších polohách je prachový, vyššie ufúkaný na tvrdý podklad až kôru. Miestami sa na tienistých svahoch, v snehovej pokrývke vytvorili menej stabilné hranato-zrnné vrstvičky snehu. Od stredy sa zvýšila snehová vrstva na slovenských zjazdovkách o 5 až 20 centimetrov. Ako agentúru SITA informovala Ľubica Styková zo spoločnosti SITOUR, najviac snehu pripadlo v oblasti Oravy, Kysúc a Vysokých Tatier. Výška snehu dosahuje prevažne 40 až 70 cm, na juhozápade Slovenska 25 až 30 cm, nad jeden meter snehu je v Lomnickom sedle, na Janovkách v Zuberci a na Roháčoch – Spálenej. Vrstvu 25 až 40 cm snehu hlási Podbanské, 30 až 50 cm Vyšná Boca, pol metra Strednica - Ždiar, Látky, Vernár, Levočská dolina. 15 až 40 cm snehu je v Ski Blancu Ostrý Grúň a 40 až 50 cm v Košútke – Hriňovej. Sneh je prachový až zmrznutý. Aj dnes môže dôjsť k prerušeniu prevádzky niektorých prepravných zariadení vplyvom silného vetra. Donovaly sú opäť otvorené, s výnimkou lanovky na Novej holi. Pre mrazivé počasie bude dnes v niektorých strediskách zrušené večerné lyžovanie. Sneženie vytvorilo aj dobré podmienky pre bežecké lyžovanie – upravené trasy sú v okolí Zuberca, Bachledovej doliny, na Táľoch, v Javorníkoch alebo Drienici, výška snehu dosahuje 15 až 30 cm. Všetky sledované úseky diaľnic a rýchlostných ciest na území Slovenska sú zjazdné, povrch vozoviek je prevažne suchý až vlhký. Ako informuje Slovenská správa ciest, na úsekoch rýchlostných ciest R3 Trstená - Tvrdošín, Sedliacka Dubová - Široká a R4 Svidník sa na vozovke nachádza vrstva kašovitého až utlačeného snehu hrúbky 1-3 cm. Cesty I., II. a III. triedy na území SR sú zjazdné. Povrch vozoviek je v Trenčianskom, Žilinskom, Prešovskom a na severe Banskobystrického kraja prevažne pokrytý vrstvou čerstvého, kašovitého až utlačeného snehu hr. do 3 cm, na cestách nižších kategórií v okresoch Žiar nad Hronom a Stará Ľubovňa a regiónoch Orava a Liptov miestami do 5 cm a v obvode Trstená na cestách III. tried 5-10 cm. Na ostatnom území SR je povrch vozoviek prevažne suchý až mokrý. Horské priechody (HP) sú zjazdné, povrch vozoviek je prevažne pokrytý vrstvou kašovitého až utlačeného snehu do 3 cm, na HP Veľké Pole, Podspády a Cukmantel je utlačený sneh hr. 4-5 cm a na HP Huty je utlačený sneh hr. 5-10 cm. HP Branisko, Biela Hora, Pezinská Baba, Skýcov, Ďurďošík, Dargov, Kremnické Bane, Pusté Pole, Soroška, Havran, Látky-Prašivá a Klenov majú povrch vozovky suchý až vlhký.  Vplyvom počasia a poveternostných podmienok na celom území SR môže sneh naviaty na vozovky namŕzať, alebo vplyvom silného vetra sa môžu vytvárať snehové jazyky! Cesta III/2341 Liptovský Hrádok - Liptovská Porúbka je uzavretá z dôvodu padajúcich konárov. V dôsledku silného nárazového vetra sa tvoria snehové jazyky a záveje na cestách I., II. a III. triedy v okresoch Martin, Turčianske Teplice, Banská Bystrica, Humenné, Stará Ľubovňa, Michalovce, Sobrance, Kežmarok a Poprad, v lokalitách Levice, Zlaté Moravce, Vráble, Nitra, Senica, Bardejov, Krupina, Lipany, Trstená, Námestovo, Dolný Kubín, Záborské, Nižná Šebastová, Myjava, Banská Štiavnica, Chminianska Nová Ves a na cestách I/72 Besník, I/18 Martin - Sučany, II/502 Vrbové - Chtelnica, II/504 Očkov - Krakovany, III/1303 Kátlovce - Nižná, III/1265 Chtelnica - Kostoľany, III/1261 Vrbové - Krajné, III/2178 Mošovce - Bodorová, II/590 Holíč - Šaštín-Stráže, III/1136 Radimov - Unín, III/1146 Radošovce - Skalica, III/2183 Diviaky - Dubové, III/2440 a III/2447 od Ostrej Lúky na Dubové. Na ceste II/584 v úseku Srdiečko - Bystrá je nutné použiť snehové reťaze pre všetku dopravu.Pri nízkych teplotách je na mokrých a vlhkých vozovkách, na mostoch a pri vodných tokoch zvýšené riziko výskytu námrazy a poľadovice! Cesta II/576 - Herlianske sedlo je v zimnom období neudržiavaná.Pre vozidlá nad 10 m je uzatvorený aj HP Šútovce a úsek cesty I/64 medzi Nitrianskym Pravnom a Fačkovským sedlom. Na HP Kremnické Bane platí úplná uzávierka cesty I/65 v km 91,700 - 96,200 do 20. októbra 2017 z dôvodu rekonštrukcie cesty I/65 (zosuv a podmytie cesty).


Zastavme korupciu podala podnet kvôli nákupu testerov na alkohol

Ministerstvo malo podľa mimovládky nakúpiť testery predražene.

BRATISLAVA. Nadácia Zastavme korupciu podala podnet na Protimonopolný úrad pre testery na alkohol, ktoré podľa nej Ministerstvo vnútra nakúpilo predražene. Informovala o tom na svojom facebooku. Nadácia Zastavme korupciu predčasom zverejnila, že ministerstvo vnútra nakúpilo alkotestery za dvojnásobne vyššiu cenu ako v Českej republike. „Dôvodom môže byť kartelová dohoda medzi firmami. Sadli sme si s právnikmi a dali dokopy podnet, na základe ktorého môžu kompetentní zakročiť,“ informuje nadácia na svojej facebookovej stránke.Podozrenia z cenového kartelu pri verejnom obstarávaní má nadácia najmä kvôli zmluve, ktorú uzatvorilo české policajné prezídium na rovnaký typ alkoholtesterov Drager 7510 len pár mesiacov pred slovenským obstarávaním. V nej si dohodlo jednotkovú cenu v prepočte oficiálnym kurzom približne na 1 260 eur. „Ani rozdiel v prepočte objednaných kusov, ktorý bol v Českej republike násobne vyšší oproti slovenskému ministerstvu, by nemal pri inak rovnakých podmienkach znamenať viditeľný rozdiel vo vysúťaženej cene. Slovenská súťaž sa pritom skončila takmer dvojnásobnou cenou oproti tej českej (2 400 eur). Víťazom tendra sa stala spoločnosť Judex Corp.,“ uvádza sa v texte podania. Ministerstvo vnútra na podozrenia nadácie nedávno reagovalo, že v rámci prieskumu oslovili aj spoločnosť Drager Slovensko, ktorá zaslala cenovo druhú najvyššiu ponuku. „Na základe ponúk ministerstvo stanovilo predpokladanú hodnotu zákazky 656 640 eur,“ informoval rezort. Na margo firmy Judex Corp., ktorá získala zákazku na základe najnižšej ceny 652 800 eur, ministerstvo uviedlo, že „tento uchádzač ani nebol v rámci prieskumu trhu oslovený, čo je jasným dôkazom toho, že podmienky verejného obstarávania boli nastavené nediskriminačne a transparentne“.


Niektoré nemocnice nič nezmenili a generujú dlhy

Analytik mieni, že sa musí začať presadzovať odpolitizovanie zdravotníctva.

BRATISLAVA. Napriek tomu, že Ministerstvo zdravotníctva SR spustilo tretie kolo oddlžovania nemocníc, ukazuje sa, že navrhnutý sankčný model pri aktuálnom oddlžovaní a následnom neplnení kritérií vôbec nefunguje. Uviedol analytik Inštitútu pre ekonomické a sociálne reformy (INEKO) Dušan Zachar. Podľa jeho slov takýto krok nemá žiadny odstrašujúci efekt. "Mnohé veľké štátne nemocnice nezmenili nič na svojej prevádzke a generujú opätovne vysoké nové dlhy," mieni. Negatívne vníma Zachar aj to, že verejnosť nemá prístup k ozdravným plánom jednotlivých oddlžovaných nemocníc, takže nedokáže kontrolovať a vyvíjať tlak na ich plnenie. "Je to absolútne premárnená príležitosť na uskutočnenie nejakej pozitívnej zmeny. Prehlbuje sa morálny hazard a nenastavili sa správne motivácie, ktoré by znamenali, že dobre hospodáriť a poskytovať kvalitnú zdravotnú starostlivosť sa oplatí. Momentálne to stále neplatí a pri hospodárení platí dokonca pravý opak," komentoval systém oddlžovania nemocníc. Analytik mieni, že ak by sa to v budúcnosti malo zmeniť, musí sa začať presadzovať odpolitizovanie zdravotníctva. Zachar v tejto súvislosti pripomína, že politická moc sa nemá zneužívať na presadzovanie partikulárnych záujmov. Riešením by podľa jeho slov bolo zavádzanie tzv. tvrdých rozpočtových obmedzení a menenie motivácií aktérov v systéme tým smerom, aby sa oplatilo poskytovať kvalitnú zdravotnú starostlivosť a súčasne rozumne hospodáriť, lebo za to bude adekvátna odmena. "A naopak, ak sa to nedeje, tak to musí byť pre poskytovateľov, zdravotníckych pracovníkov, zriaďovateľov a politikov nevýhodné - finančne, reputačne, politicky," uzavrel. Oddlžovanie nemocníc sa dostalo do poslednej tretej etapy. Ministerstvo zdravotníctva SR ju spustilo v júni, aktuálne veritelia verifikujú pohľadávky. V prvej etape, ktorá sa skončila v júli 2018, bola oddlžovaná suma 339 miliónov eur. Objem peňazí zahŕňal veriteľov nemocníc, ako aj Sociálnu poisťovňu či veriteľov Národnej transfúznej služby. Do procesu oddlžovania sa zapojilo 29 nemocníc a Národná transfúzna služba. V druhej etape oddlženia je výsledná suma oddlžených pohľadávok z fixného diskontu vyššia ako 402.000 eur a suma oddlžených pohľadávok z elektronickej aukcie predstavuje viac ako 54,7 milióna eur. Všetky dohody sú rovnako zverejnené v Centrálnom registri zmlúv.


Babiš večeral so Zemanom, na zostavenie vlády má neobmedzený čas

PRAHA. Český premiér v demisii Andrej Babiš vo štvrtok večer dorazil do zámku v Lánoch na neformálne stretnutie s prezidentom Milošom Zemanom. Ako uviedol Babiš, so Zemanom sa nevideli, odkedy ho druhýkrát poveril zostavením vlády. "Určite sa budeme zaoberať celkovou situáciou a ja si rád vypočujem jeho názory a budem ho informovať o tom, čo robí vláda. Hlavne potrebujem vedieť, ako si to predstavuje a koľko budem mať času na to, aby som zostavil vládu na druhý pokus," povedal šéf hnutia ANO pred stretnutím s prezidentom. Babiš po večeri vyhlásil, že ho Zeman časovo neobmedzí pri druhom pokuse o zostavenie vlády. Prezident tiež nebude od šéfa hnutia ANO vopred vyžadovať 101 podpisov od poslancov, ktorí jeho vládu podporia. Babiš zopakoval, že v tejto súvislosti bude dôležitý výsledok mimoriadneho zasadnutia českých sociálnych demokratov, ktoré sa uskutoční 18. februára. Jeho výsledkom by malo byť nové vedenie strany. Jedným zo siedmich kandidátov na šéfa Českej strany sociálnodemokratickej (ČSSD) je terajší podpredseda tejto strany Jan Hamáček. Ten podľa spravodajského portálu iDNES.cz v nedeľu pripustil možnosť, že by jeho strana šla do vlády s hnutím ANO, aj keby bol premiérom Babiš. Počas tohto týždňa expertné tímy ANO rokovali napríklad s Komunistickou stranou Čiech a Moravy (KSČM), hnutím Sloboda a priama demokracia (SPD) alebo s Pirátmi. Podľa Babiša sa však riešila najmä programová zhoda, a nie vládna spolupráca. Babiš chcel so Zemanom počas štvrtkovej neformálnej večere prebrať aj postup v otázkach bezpečnosti vzhľadom na jeho účasť na bezpečnostnej konferencii v Mníchove, ktorá sa uskutoční 16. februára.


Palestínčania čelia obvineniu z vraždy svojej príbuznej

Umelecká maskérska Isráa Ghrajibová  podľahla vážnym zraneniam.

RAMALLÁH. Traja ľudia, všetko príbuzní, sú obvinení zo smrti 21-ročnej ženy, oznámil vo štvrtok palestínsky generálny prokurátor Akram al-Chatíb so sídlom v palestínskej enkláve západný breh Jordánu (Predjordánsko). Vo verejnosti však vládne podozrenie, že išlo o vraždu zo cti, napísala agentúra AP. Umelecká maskérska Isráa Ghrajibová z dediny ležiacej neďaleko predjordánskeho mesta Betlehem zomrela v auguste, keď v nemocnici podľahla vážnym zraneniam. Priatelia a aktivisti za práva žien majú podozrenie, že Ghrajibovej mužskí príbuzní na ňu zaútočili za video, ktoré zverejnila na internete. Tento záznam údajne zachytáva jej rande s mužom, ktorý ju už požiadal o ruku. Generálny prokurátor al-Chatíb vo štvrtok povedal, že traja príbuzní mladej ženy sú obvinení z vraždy, ale vylúčil vraždu zo cti ako motív. Demonštranti požadujúci spravodlivosť v uvedenom prípade vyhlásili, že s obvineniami sú spokojní. Organizácie združujúce Palestínčanky informovali, že tento rok pri sporoch sprevádzaných domácim násilím bolo zabitých 18 žien. V mnohých prípadoch je podozrenie, že išlo o vraždy zo cti.


Slovenská ekonomika by mala vzrásť o 3,2 percenta

BRATISLAVA. Ekonomika Slovenska by mala tento rok vzrásť o 3,2 %, na budúci rok o 4,2 % a v roku 2019 sa predpokladá zvýšenie hrubého domáceho produktu (HDP) o 4,6 %. Prispieť by k tomu mali nové investície v automobilovom priemysle. Vyplýva to z najnovšej strednodobej predikcie Národnej banky Slovenska (NBS). Silnejšia domáca spotreba a export v poslednom štvrťroku 2016 podľa centrálnej banky kompenzovali prepad investícií. "V horizonte predikcie sa očakáva pokračovanie priaznivého vývoja tak rastu vývozu, ako aj súkromnej spotreby. Vplyvom pozitívnych impulzov nových investícií do produkcie v automobilovom priemysle sa očakáva zrýchlenie rastu ekonomiky na 4,2 % v roku 2018 a na 4,6 % ku koncu horizontu predikcie," uviedol guvernér NBS Jozef Makúch na dnešnej tlačovej konferencii v Bratislave. Na trhu práce podľa Makúcha pokračuje stále dynamická tvorba pracovných miest, a to najmä v službách, ale aj v priemysle. Rast zamestnanosti na tento rok tak NBS revidovala smerom nahor na 2 %. Dynamika tvorby pracovných miest by sa však mala zmierňovať. "Súvisí to so silnejúcimi signálmi pnutia na trhu práce z dôvodu rastúceho nedostatku vhodných pracovných síl. Vznikajúca nerovnováha na trhu práce by mala byť čiastočne zmierňovaná rastom odpracovaných hodín, ako aj predpokladaným prílevom pracovných síl zo zahraničia, ale aj zvyšovaním miery participácie," konštatoval Makúch. Miera nezamestnanosti by mala klesať a na konci roka 2019 by mala podľa predikcie dosiahnuť historicky najnižšiu úroveň 6,9 %. V súvislosti s predpokladanými rastúcimi tlakmi na trhu práce došlo k revízii dynamiky miezd smerom nahor v celom horizonte. Rast mzdových nákladov by sa mal podľa NBS pretaviť aj do cenového vývoja, a to v podobe zrýchlenia dynamiky cien, najmä služieb a čiastočne aj tovarov. Centrálna banka tak zvýšila odhad inflácie v roku 2018 na 2 % a v roku 2019 na 2,1 %. "V roku 2017 by sa spotrebiteľské ceny mali zvýšiť o 1,4 %, a to najmä rastom cien potravinárskych komodít a vplyvom odznenia efektu nižšej sadzby dane z pridanej hodnoty (DPH) na vybrané potraviny," predpovedá Makúch. Guvernér NBS upozornil, že slovenská ekonomika by v budúcom roku mohla začať vykazovať známky prehrievania, preto považuje za vhodné stabilizovať ekonomické prostredie pokračovaním konsolidácie verejných financií. Zámer upraviť ústavný zákon o rozpočtovej zodpovednosti odporúča dôsledne zvážiť. "Výdavkové limity a úspešná plná implementácia projektu Hodnota za peniaze by mali vytvoriť dodatočné zdroje aj na efektívne výdavky podporujúce dlhodobý ekonomický rast. Na podporu potenciálnej hospodárskej produkcie je potrebné zrýchliť tempo realizácie štrukturálnych reforiem," uzavrel Makúch.


Parlamentné voľby v Albánsku vyhrali socialisti, môžu vládnuť sami

Na druhom mieste skončila opozičná Demokratická strana Lulzima Bashu.

TIRANA. V albánskych parlamentných voľbách, ktoré sa konali v nedeľu, vysoko zvíťazila vládna Socialistická strana premiéra Ediho Ramu. Oznámila to v utorok po spočítaní všetkých hlasov Ústredná volebná komisia. Socialisti získali 48 percent hlasov, v 140-člennom parlamente obsadia 74 miest a môžu teda pohodlne vytvoriť vládu aj sami.Na druhom mieste skončila opozičná Demokratická strana Lulzima Bashu, ktorá získala 29 percent hlasov a 43 parlamentných kresiel, tretie je Socialistické hnutie za integráciu (LSI), ktoré bude mať v novom parlamente devätnástich poslancov.LSI, strana vedená bývalým premiérom Ilirom Metom, ktorý od 24. júla nastupuje na post albánskeho prezidenta, je v súčasnej vláde menším koaličným partnerom Ramových socialistov, no keďže vzťahy týchto dvoch strán sa nedávno výrazne zhoršili, analytici po týchto voľbách skôr očakávali širokú koalíciu socialistov a Bashových demokratov.V tohtoročných albánskych parlamentných voľbách bola len 47-percentná účasť, čo je sedem percentuálnych bodov menej ako pri predchádzajúcich voľbách v roku 2013.


Snemovňa lordov schválila dodatok k zákonu o brexite

Britskí lordi

Komentár

Britská vláda musí do troch mesiacov od iniciovania brexitu predložiť návrhy na zaručenie práv občanov EÚ žijúcich v Británii.

LONDÝN. Snemovňa lordov britského parlamentu schválila v stredu dodatok k zákonu o brexite, ktorý chráni práva troch miliónov občanov Európskej únie žijúcich v Británii. Schválenie dodatku hornou komorou britského parlamentu znamená, že vláda premiérky Theresy Mayovej bude musieť do troch mesiacov od iniciovania brexitu predložiť návrhy na zaručenie práv občanov EÚ žijúcich v Británii. Snemovňa lordov hlasovala za dodatok k návrhu zákona o brexite v pomere 358 k 256. Výsledok hlasovania v hornej snemovni britského parlamentu dočasne sťažil Mayovej situáciu, ktorá teraz musí vrátiť vládny návrh zákona do Dolnej snemovne. Tá ho predtým prijala bez zmien a očakáva sa, že dodatok prijatý Snemovňou lordov zruší. Britská premiérka chce najneskôr do konca marca aktivovať článok 50. Lisabonskej zmluvy, ktorý špecifikuje podmienky odchodu členských krajín z EÚ.


Skupina zadržaná vo Francúzsku plánovala útok už prvého decembra

Členovia bunky si na internete vyberali z desiatky možných cieľov.

PARÍŽ. Osoby, ktoré nedávno zatkla protiteroristická jednotka vo Francúzsku plánovali atentát už na budúci týždeň, a to na pokyn z iracko-sýrskej zóny takzvaného Islamského štátu (IS). Uviedol to v piatok parížsky prokurátor François Molins. Polícia cez víkend zatkla sedem podozrivých osôb, dve neskôr prepustila. Skupina je podozrivá, že chcela zaútočiť v oblasti Paríža 1. decembra. "Komando zo Štrasburgu, ale aj človek, ktorého zadržali v Marseille, mali spoločné inštrukcie, ktoré vydal niekto z iracko-sýrskej zóny prostredníctvom šifrovaných materiálov," informoval na tlačovej konferencii prokurátor. Podľa neho sa našli dokumenty, ktoré jasne ukazujú na spojenie s Islamským štátom. Skupinu podozrivú z prípravy útoku polícia zadržala po niekoľkomesačnom vyšetrovaní v Štrasburgu a Marseille v noci na nedeľu. Francúzsky minister vnútra Bernard Cazeneuve v pondelok upresnil, že medzi zatknutými vo veku 29 až 37 rokov boli Francúzi, Maročania a Afganci. Terč či terče údajne plánovaného atentátu neupresnil. Členovia bunky si na internete vyberali z desiatky možných cieľov, uviedla agentúra AFP s odvolaním na zdroj blízky vyšetrovaniu. Bolo medzi nimi sídlo kriminálnej polície v centre Paríža, vianočné trhy na triede Champs-Élysées, zábavný park Disneyland Paris, terasy kaviarní na severovýchode Paríža, jedna stanica metra a niekoľko náboženských objektov.


Berdych vypadol po pätnástich rokoch z prvej stovky rebríčka ATP

LONDÝN. Najlepší český tenista uplynulého desaťročia Tomáš Berdych už nefiguruje v prvej stovke svetového rebríčka. Niekdajší 4. hráč sveta sa v aktuálnom vydaní singlového renkingu ATP nachádza na 101. mieste. Tridsaťtriročný Berdych, ktorého už dlhšie trápia zdravotné problémy (uplynulý týždeň vynechal pre boľavý chrbát turnaj v Monte Carle, ale na okruhu absentuje od marcového Indian Wells, pozn.), opustil elitnú stovku po viac ako 15 rokoch, na čo upozornila správa na webe iDnes.cz. Predtým naposledy nefiguroval v top 100 v januári 2004. Ešte do minulého týždňa bol však českou jednotkou, tento post teraz patrí Jiřímu Veselému (94.).


Príbuzní zažalovali Boeing pre nehodu Ethiopian Airlines na federálnom súde

BRATISLAVA. Žalobu na amerického výrobcu lietadiel Boeing podali na federálny súd v USA príbuzní rwandského občana, ktorý začiatkom marca zahynul pri nehode stroja 737 Max leteckej spoločnosti Ethiopian Airlines. Havária si vyžiadala životy všetkých 157 cestujúcich a členov posádky na palube lietadla. Príbuzní rwandského občana Jacksona Musoniho tvrdia, že dopravné lietadlo Boeing 737 Max malo poruchu systému automatickej kontroly letu. Informoval o tom portál bbc.com. Po nehode lietadla Ethiopian Airlines boli zastavené všetky lety strojov 737 Max, pretože v priebehu piatich mesiacov išlo už o druhú tragickú haváriu tohto lietadla. Spoločnosť Boeing sa k žalobe zatiaľ nevyjadrila. Príčiny nehôd lietadiel 737 Max vyšetrovatelia ešte len zisťujú.Firmu Boeing a americký Federálny letecký úrad (FAA) už prešetruje ministerstvo spravodlivosti USA, generálny inšpektor amerického ministerstva dopravy a výbory Kongresu. Federálny letecký úrad certifikoval stroj Boeing 737 Max v roku 2017, a tiež povolil jeho ďalšie prevádzkovanie po tragickej havárii v októbri minulého roka v Indonézii. FAA plánuje do júla významne zmeniť dohľad nad vývojom lietadiel.


CIA dokáže na diaľku ovládať smartfóny, televízory aj autá, tvrdí WikiLeaks

WASHINGTON. Americká Ústredná spravodajská služba CIA v spolupráci s britskou tajnou službou údajne vyvinula program, ktorý jej umožňuje prevziať kontrolu nad rôznymi masovo používanými technologickými zariadeniami, napríklad smartfónmi s operačnými systémami Android a iPhone či inteligentným televízorom od Samsungu. Vyplýva to z dokumentov, ktoré v utorok zverejnila webová stránka WikiLeaks. V prípade smartfónov je program CIA s názvom Plačúci anjel údajne schopný aktivovať na pokyn agentov okrem mikrofónu aj kameru, a to bez vedomia majiteľa zariadenia. Prevzatím kontroly nad smartfónom môžu pracovníci CIA obísť kódovanie aplikácií ako WhatsApp. Televízor sa zase môže stať odpočúvacím zariadením, a to aj keď je zdanlivo vypnutý. Tieto inteligentné televízne prijímače majú totiž zabudované mikrofóny na prijímanie hlasových príkazov od diváka. Tie síce pri vypnutom prijímači naozaj nefungujú, ibaže program CIA dokáže jeho vypnutie simulovať. CIA sa údajne zamerala aj na počítačové operačné systémy Windows od Microsoftu, ktoré môže napádať prostredníctvom vírusov, a tiež riadiace systémy áut. V tom druhom prípade jej to podľa WikiLeaks umožňuje vykonať takmer nevystopovateľné atentáty". Internetová platforma tvrdí, že 8761 čerstvo získaných dokumentov pochádza z rokov 2013-16 z "izolovanej a prísne zabezpečenej siete" v stredisku CIA na predmestí Washingtonu. Na hackerské operácie v Európe, Afrike a Blízkom východe používala CIA podľa WikiLeaks priestory amerického konzulátu v nemeckom Frankfurte nad Mohanom, pričom jej agenti dostali diplomatické krytie. Podrobnosti konkrétnych hackerských útokov však stránka WikiLeaks zatiaľ nezverejnila. CIA aj americká vláda odmietli obsah dokumentov komentovať. Microsoft sa údajne musí najprv s týmito informáciami oboznámiť a ďalšie technologické spoločnosti Apple, Google a Samsung sa k dokumentom bezprostredne nevyjadrili. Podľa výrobcu automobilov General Motors by bolo predčasné vydávať vyhlásenia k dokumentom, ktorých autenticita sa zatiaľ nepreukázala. GM však údajne nedisponuje informáciami o prípadných úmrtiach či zraneniach súvisiacich s kybernetickými útokmi na autá.


Macron chce obmedziť pesticídy, poľnohospodári proti tomu protestujú

Francúzska vláda ohlásila plán zakázať pesticíd zvaný glyfosát, o ktorom vedci už dlhšie tvrdia, že by mohol byť karcinogénny.

PARÍŽ. Francúzsky prezident Emmanuel Macron sa v sobotu stretol s odporom na Parížskom poľnohospodárskom veľtrhu, kde proti nemu dav poľnohospodárov protestoval "bučaním" a pískaním. Ako píše agentúra AP, francúzski poľnohospodári majú na Macrona ťažké srdce najmä za to, že chce zakázať používanie niektorých pesticídov. Francúzska vláda nedávno ohlásila plán zakázať do roku 2020 používať v poľnohospodárstve pesticíd zvaný glyfosát, o ktorom vedci už dlhšie tvrdia, že by mohol byť karcinogénny. Macrona reakcia poľnohospodárov viditeľne rozrušila, no pokojne im odpovedal, že francúzska vláda sa bude snažiť hľadať adekvátne náhrady glyfosátu. Francúzski poľnohospodári sú okrem toho nespokojní s tým, že sa Francúzsko pod Macronom plánuje viac otvárať svetu, vláda okrem iného rokuje s juhoamerickými krajinami o importe mäsa a francúzski poľnohospodári sa obávajú, že ich vláda bude chrániť menej ako doteraz a prídu o výhody na domácom trhu, na ktoré boli doteraz zvyknutí.


Slovenské výrobné ceny medzimesačne klesli, ale menej ako v eurozóne

Aprílové ceny slovenských výrobcov oproti marcu oslabili.

BRATISLAVA. Ceny slovenských priemyselných výrobcov v apríli medzimesačne oslabili o 0,1 percenta, ale znížili sa miernejšie v porovnaní s celou eurozónou, v ktorej v priemere klesli o 0,3 percenta. V rámci celej Európskej únie výrobné ceny v apríli medzimesačne stagnovali. Medziročne sa ceny priemyselných výrobcov na Slovensku v apríli zvýšili o štyri percentá, čiže výraznejšie ako v rámci celej eurozóny (2,6 %) aj celej EÚ (2,9 %). Vyplýva to z odhadov, ktoré v stredu zverejnil štatistický úrad EÚ Eurostat.Medzimesačne výrobné ceny v apríli klesli najviac v Belgicku (-1,7 %), Taliansku (-1,5 %) a vo Švédsku (-0,8 %). Najvýraznejší rast nastal v Dánsku a Grécku (zhodne 1,2 %) a v Maďarsku (0,9 %). Medziročne sa ceny priemyselných výrobcov v apríli najviac zvýšili v Rumunsku (6,7 %), Maďarsku (6,5 %) a v Lotyšsku (5,6 %). Pokles výrobných cien oproti aprílu minulého roka nenastal ani v jednej členskej krajine Európskej únie.


S takou pokožkou sa nikdy nevydáš. Fotograf nafotil silné zábery

Loading
 ... Hnutie body positivity sa rozrastá stále viac. Ukazuje nielen do extrémov prehnaný ústretový vzťah k telu, ale vo väčšine prípadov najmä prirodzenosť. Už nejde iba o nejaké tie kilá navyše, ale čoraz viac aj akékoľvek iné nedokonalosti na tele, za ktoré sa ľudia zvyknú hanbiť. Americký fotograf Peter DeVito sa rozhodol zamerať na osoby, ktoré niekedy niekto ponížil či urazil kvôli ich pleti. A to nielen kvôli farbe, ale aj materským znamienkam, pehám, či ochoreniam ako je napríklad vitiligo. Poprosil ich, aby zapózovali spolu s urážlivým komentárom, ktorý im niekto venoval. "Myslím si, že tento koncept je zaujímavý, pretože pokožka každého z nás je iná. Niektorí sú bledí, niektorí opálení, iní majú jazvy alebo materské znamienka. Chcem, aby moje fotky ukázali, že potrebujeme zaznamenávať všetky typy ľudí vo svete. Je to jediný spôsob, ako môžeme čo najpresnejšie reprezentovať svet, v ktorom žijeme," povedal DeVito pre britský denník Metro. Na tvárach modelov a modeliek sa tak objavili rôznorodé nápisy. Žena s ohnivým materským znamienkom mala na tvári nalepenú vetu - "Ale určite by si ho chcela odstrániť, ak by si mohla." Muž trpiaci albinizmom zase pózoval s nápisom "Ty určite nemôžeš byť černoch." Nasledovali ďalšie zábery s komentármi ako - "S takou pleťou sa nikdy nevydáš" alebo "Čo to máš s pokožkou?" Loading
 ... Fotograf svojich modelov hľadal prostredníctvom Instagramu, modelingových agentúr a tiež kampane, ktorú vytvoril so značkou CHNGE. Už v minulosti sa preslávil fotografickou kampaňou, ktorá upozorňovala na to, že akné je prirodzené a netreba ho automaticky retušovať. V jeho najnovšom projekte vraj boli všetci účastníci spolupráci otvorení a chceli úprimne prezentovať svoj negatívny zážitok. Podľa DeVita mal každý z modelov inú skúsenosť a niektorí sa prvýkrát stretli s nepriateľskými reakciami, až keď začali pracovať v modelingovom priemysle. Fotograf však dal priestor aj na opačný pohľad. Okrem fotografií na svojom Instagrame zverejnil aj autentické reakcie modelov a modeliek, ktoré ukázali, ako k takýmto rečiam pristupujú a ako sa so svojou "nedokonalosťou" vyrovnávajú. Loading
 ... Loading
 ... Loading
 ... Loading
 ... Loading
 ...


Pink Floyd sú opäť spolu. Dôvodom je dianie v pásme Gazy

Progresívna rocková kapela z Veľkej Británie nahrala dva najpredávanejšie albumy všetkých čias.

„Je koniec. Predstierali by sme, keby sme povedali, že sa k Pink Floyd niekedy vrátime,“ hovoril ešte v lete gitarista kapely David Gilmour. Teraz je všetko inak. Bývalí kolegovia sa zjednotili, tak to aspoň vyzerá v ich spoločnom facebookovom statuse. Chcú upozorniť na dianie v pásme Gazy, píše portál New Musical Express. „Chceme sa spoločne postaviť za organizáciu Women of the Gaza Freedom Flotilla,“ napísali na sociálnej sieti. Podporujú aktivistickú skupinu, ktorá minulý mesiac preplávala z Barcelony do pásma Gazy a potom ju zadržalo izraelské námorníctvo. Pravdepodobne ju deportujú. Progresívna rocková kapela vznikla v šesťdesiatych rokoch, tvorila ju pätica hudobníkov, kým ju opustil spevák Syd Barrett kvôli psychickej chorobe. Zostali Gilmour, Nick Mason, Roger Waters a Richard Wright. Ich albumy Dark Side of the Moon a The Wall sa stali najpredávanejšími nahrávkami všetkých čias. V poslednom desaťročí najprv umrel klávesák Wright a Gilmour s Masonom nahrali pod menom Pink Floyd album The Endless River pred dvomi rokmi. Kritici z neho mali zmiešané pocity, nepáčilo sa im, že na ňom chýba spev a že nič nové ním hudobníci nepriniesli. Lepšie by mohla dopadnúť veľká retrospektívna výstava v londýnskom Victoria and Albert Museum, ktorú by mali otvoriť v máji.


Ekvádorský súd vydal zatykač na exprezidenta Correu

QUITO. Ekvádorské justičné orgány vydali v utorok zatykač na bývalého prezidenta Rafaela Correu, ktorého podozrievajú z podielu na únose jedného z tamojších politikov. Vyhoveli tak príslušnej žiadosti generálnej prokuratúry, uviedla v stredu agentúra DPA s odvolaním sa na jej oznámenie na Twitteri. Ľavičiar Correa, ktorý stál na čele Ekvádoru v rokoch 2007-2017, v súčasnosti žije v Bruseli. Ekvádorské orgány chcú preto zapojiť do prípadu Interpol. Samotný Correa však na Twitteri napísal, že "takáto nehoráznosť nebude mať nikdy úspech v právnom štáte, akým je Belgicko". Jeho advokát označil vydanie zatykača za "politické prenasledovanie". Súčasný ekvádorský prezident Lenín Moreno je s Correom "na nože", hoci bol kedysi jeho viceprezidentom, pripomenula v tejto súvislosti DPA. Konanie proti Correovi sa týka únosu ekvádorského politika Fernanda Baldu, ku ktorému došlo v roku 2012 v Kolumbii. Baldu, obviňujúceho vtedajšiu Correovu vládu z korupcie, oslobodila po niekoľkých hodinách kolumbijská polícia. Vyšetrovatelia zistili, že do plánovania únosu boli zapojení ekvádorskí tajní agenti, Correa však akýkoľvek podiel na tomto zločine popiera.


Street Art Festival mení Kamenné námestie

Priamo v centre mesta možno pozorovať, ako vznikajú výtvarné diela na stenách.

BRATISLAVA. V hlavnom meste sa vo štvrtok začal 7.ročník Bratislava Street Art Festivalu. Organizátori trojdňového podujatia plného moderného pouličného umenia avizujú pestrejší a nielen vizuálny program vďaka spolupráci s Urban Art Festivalom. V rámci street art + graffiti programu vzniká projekt Street Art Gallery - galérie s veľkometrážnymi maľbami vo voľnom priestore v lokalite Kamenné námestie. Pozvanie prijali aj zahraniční umelci ako Fin Dac (Írsko), Cart1 (Francúzsko) a Fat Heat (Maďarsko). Domáce farby zastupuje legenda slovenskej scény Daor, ktorý spojil sily s kolegom Danom. Program festivalu vyvrcholí v sobotu 24. júna, keď sa naplno rozbehnú všetky sprievodné podujatia a akcie jednodňového multižánrového festivalu Urban Art Festival. Počas celého dňa sa môžu návštevníci festivalu tešiť okrem malieb napríklad na koncerty hudobných skupín Fresh Out of The Bus, FunTomas, Purist a Bad Karma Boy. Sprievodnou aktivitou je aj graffiti jam na Mariánskej 11 pod názvom Graffiti Show, v ktorej sa od 16.00 do 20.00 h predstaví spomínaný maďarský umelec Fat Heat. Svoj talent predvedie v sprejovaní na fóliu.


Väčšina Nemcov podporuje jamajku, Merkelová môže vládnuť s FDP a zelenými

BERLÍN. Jasná väčšina Nemcov by po voľbách z minulej nedele privítala vytvorenie tzv. jamajskej vládnej koalície, čo je označenie vychádzajúce z charakteristických farieb jednotlivých politických síl, ktoré by sa v prípade takéhoto spojenectva pripomínali štátu vlajku Jamajky. Vyplýva to z výsledkov prieskumu televíznej stanice ZDF, ktoré v piatok prevzala agentúra DPA. Podľa týchto údajov koalíciu vytvorenú konzervatívcami z bloku Kresťanskodemokratická únia/Kresťanskosociálna únia v Bavorsku (CDU/CSU), liberálmi zo Slobodnej demokratickej strany (FDP) a zelenými považuje za dobré riešenie 59 percent opýtaných. Ďalších 22 percent hodnotí túto možnosť opačne a 15 percentám je to jedno. Prieskum ZDF tiež ukázal, že len 23 percent respondentov by považovalo za lepšie, keby Nemecku ďalej vládla tzv. veľká koalícia, ktorú doteraz tvorili CDU/CSU na čele s kancelárkou Angelou Merkelovou a sociálni demokrati (SPD). Rozhodnutie SPD odísť po voľbách do opozície víta 62 percent účastníkov a len 29 percent je proti. Na otázku ohľadne očakávania, či bude pravicovopopulistická Alternatíva pre Nemecko (AfD) po vstupe do Spolkového snemu dlhodobo úspešná, odpovedalo 23 percent opýtaných "áno" a 72 percent "nie". Merkelová ešte v pondelok vyhlásila, že po nedeľňajších voľbách do Spolkového snemu, z ktorých bol najúspešnejší jej blok CDU/CSU, sú dve možné podoby vládnej koalície - buď pokračovanie spolupráce s SPD, alebo vytvorenie nového spojenectva s liberálmi a zelenými. Sociálni demokrati však oznámili odchod do opozície vzhľadom na svoj volebný výsledok, ktorý bol pre stranu najhorší od roku 1949. Šéf Merkelovej úradu Peter Altmaier v piatok nevylúčil, že koaličné rokovania sa nepodarí zavŕšiť do konca tohto roka. Ako uviedol pre spravodajský časopis Focus, pri vytváraní novej koaličnej vlády je "rozhodujúci obsah, a nie dátum".


Nový gécky parlament zložil slávnostný sľub

V parlamente má zastúpenie šesť politických strán.

ATÉNY. Novozvolený grécky parlament, v ktorom má väčšinu kresiel vládna strana premiéra Kyriakosa Mitsotakisa, zložil v stredu slávnostný sľub, informovala agentúra AFP. Parlament, v ktorom má zastúpenie šesť politických strán, začne oficiálne pracovať vo štvrtok po voľbe predsedu. V pondelok 22. júla bude hlasovať o dôvere novej vlády. V predčasných parlamentných voľbách 7. júla zvíťazila stredopravá opozičná strana Nová demokracia, na čele ktorej je premiér Mitsotakis. Strana obsadila 158 z 300 parlamentných kresiel. Nová demokracia si voličskú podporu získala prísľubmi zlepšenia podnikateľského prostredia, naštartovania ekonomického rastu a zvýšenia zamestnanosti, znižovania daní, zlepšenia životnej úrovne a vyrokovania zmiernenia drastických rozpočtových podmienok dohodnutých v rámci medzinárodného záchranného programu pre Grécko.


Slovenskí futbalisti zdolali rovesníkov zo Škótska, strelili im štyri góly

Góly slovenského mužstva strelili Rusnák, Ninaj a Balaj, jeden si Škóti strelili sami.

Slovensko - Škótsko 4:0 (1:0) Góly: 8. Rusnák, 57. Iacovitti (vlastný), 78. Niňaj, 83. Balaj. Rozhodovali: Hameter (Rak.) - Hancko, Bednár (obaja SR), ŽK: 89. Iacovitti (Škótsko), 789 divákov. Slovensko: Chovan (46. Hruška) - Valjent, Niňaj, Králik, Skovajsa (46. Šatka) - Káčer (62. Huk) - Rusnák, Chrien, Hromada (46. Faško), Mihalík (62. Brigant) - Šafranko (70. Balaj) Škótsko: Fulton - Smith (72. MacDonald), Iacovitti, Jules (68. Sammut), Cameron (71. Sheppard) - Souttar, Jones - Cadden (68. Nesbitt), Henderson (46. Quitongo), Docherty (68. Forrest) - Brophy (46. Hardie) MYJAVA. Slovenská futbalová reprezentácia do 21 rokov zdolala v stredajšom prípravnom stretnutí škótskych rovesníkov hladko 4:0. Zverenci Pavla Hapala si tak v roku 2016 zachovali stopercentnú bilanciu v Myjave, celkovo neprehrali vo štvrtom zápase za sebou. Mladší výber do 20 rokov rovnako pod vedením českého trénera odcestuje v nadchádzajúcich novembrových dňoch na miniturnaj do španielskej La Mangy, kde narazí na mladíkov z Nórska a Írska. Pavel Hapal, tréner SR 21: "Som spokojný s predvedeným výkonom i výsledkom. Hoci prvý polčas nebol úplne podľa našich predstáv, hru sme kontrolovali a súpera pustili len do jednej vyloženej šance. My sme si vytvorili množstvo príležitostí a zápas mohol skončiť aj vyšším rozdielom. Chalani chcú vyhrávať zápasy a bolo to vidieť aj dnes. Dobre zapadli aj chalani z lavičky, nováčik Filip Balaj aj skóroval. V Španielsku dostanú príležitosť mladší, bude to príprava skupiny pre novú kvalifikáciu." Branislav Niňaj, obranca, kapitán a autor gólu SR 21: "Začali sme dobre, v prvom polčase sme kontrolovali hru, mali sme veľa šancí. Po zmene strán sa nám trocha nahromadili chyby, mierne sme zneisteli, no po desiatich minútach sme už ihrisko opäť ovládli a zvíťazili sme úplne zaslúžene." Albert Rusnák, stredopoliar SR 21: "Máme svoju kvalitu, ukázali sme ju počas celej kvalifikácie a rovnako aj dnes. Súboj proti Škótsku bol pre nás zavŕšením úspešného cyklu. Chceli sme sa poďakovať aj fanúšikom tu v Myjave za ich podporu počas kvalifikácie. Myslím, že sme predviedli super výkon a výsledok 4:0 je zaslúžený. Decembrový žreb ME? Myslím si, že Nemci by boli nepríjemní, ale s každým sa určite dá hrať. Zdolali sme Turkov aj Holanďanov, môžeme si merať sily s hocikým." Filip Balaj, útočník a autor gólu SR 21: "Veril som, že sa mi podarí skórovať a stalo sa. Do zápasu som naskočil bez problémov, snažil som sa zo seba vydať maximum a na nič iné som sa nesústredil. Vydarilo sa nám mnoho vecí, o štyri zásahy sa nevíťazí každý deň." BRATISLAVA. Majú za sebou skvelý rok. Podarilo sa im kvalifikovať na majstrovstvá Európy 2017, ktoré sa uskutočnia v Poľsku. S reprezentačnou sezónou sa futbalisti Slovenska do 21 rokov rozlúčia v Myjave v priateľskom stretnutí proti Škótsku. "Momentálne mám v hlave to, aby boli všetci zdraví a mali čo najlepšiu formu. Začína sa pre nás nová etapa, príprava na európsky šampionát. To znamená, aby každý hráč podával čo najlepšie výkony a zamotal nám hlavu - aby sme pri rozhodovaní o zložení mužstva pred turnajom povedali, že sme vybrali to najlepšie, čo vôbec máme," povedal tréner Pavel Hapal po nedeľňajšom zraze. Na margo súpera dodal: "Je to trochu iný štýl hry, s ktorým sme sa ešte nestretli. Bude to pre nás dobrá príprava. Bude to agresívnejšie a súbojové. Chcel by som, aby sme sa vyrovnali škótskej agresivite, utvárali si šance a premieňali ich. Na tom nechceme nič meniť," povedal český odborník. V kádri českého trénera slovenského tímu nie sú tradičné opory Milan Škriniar, Matúš Bero a Stanislav Lobotka, ktorí dostali príležitosť v A-mužstve.


Chára gólom do prázdnej brány uzavrel výsledok, o víťazovi rozhodne siedmy zápas

1. zápas

2. zápas

3. zápas

4. zápas

5. zápas

6. zápas

Góly: 53. O'Reilly (Pietrangelo, Perron) - 9. Marchand (Pastrňák, Krug), 43. Carlo (DeBrusk), 51. Kuhlman (Krejčí), 55. Pastrňák (Marchand, Kuraly), 58. CHÁRA.  Rozhodovali: Dwyer, Rooney - Amell, Cherrey, vylúčení: 5:5 na 2 min., navyše Bortuzzo (St. Louis) 10 min. osobný trest za krosček, presilovky: 0:1, oslabenia: 0:0. St. Louis: Binnington - Pietrangelo, Gunnarsson, Parayko, Bouwmeester, Dunn, Bortuzzo - Tarasenko, Schenn, Schwartz - Perron, O'Reilly, Sanford - Thomas, Bozak, Maroon - Steen, Sundqvist, Blais Boston: Rask - McAvoy, CHÁRA, Carlo, Krug, Clifton, Moore, Kampfer - Pastrňák, Bergeron, Marchand - Kuhlman, Krejčí, DeBrusk - Heinen, Coyle, Johansson - Acciari, Kuraly, Nordström /Obranca Zdeno Chára (Boston) odohral 22:15 min, strelil jeden gól, zaznamenal jeden plusový bod, jednu strelu na bránu a dve trestné minúty/ /Brankár Jaroslav Halák (Boston) a útočník Peter Cehlárik (Boston) do duelu nezasiahli/ /stav série: 3:3/ ST. LOUIS. Hokejisti Bostonu Bruins zvíťazili v noci na pondelok v šiestom zápase finále play off NHL na ľade St. Louis Blues 5:1 a vyrovnali stav série na 3:3. Triumf Bostonu spečatil v 58. minúte gólom do prázdnej bránky ich kapitán Zdeno Chára. Rozhodujúci siedmy duel sa uskutoční v noci na štvrtok v Bostone (2.00 SELČ). Bruins poslal v 9. minúte do vedenia v presilovke o dvoch hráčov najproduktívnejší hráč vyraďovačky Brad Marchand, náskok zvýšili v tretej tretine obranca Brandon Carlo a nováčik Karson Kuhlman. Domáci síce dokázali v 53. minúte znížiť zásluhou Ryana O'Reillyho, no to bolo z ich strany všetko, v závere poistili triumf hostí David Pastrňák so Zdenom Chárom. Blues mali dostatok možností na skórovanie, nevyužili však ani jednu zo štyroch presiloviek. Vo finálovej sérii sa v početnej výhode strelecky trápia, doposiaľ premenili iba jednu z 18-tich. Oproti nim Boston dokázal využiť 7 z 21 presiloviek. Hostí v Enterprise Center výrazne podržal brankár Tuukka Rask, ktorý predviedol 28 úspešných zákrokov. "Tuukka je náš najlepší hráč. Dokáže vytiahnuť veľký zákrok vtedy, keď to najviac potrebujeme. Máme v neho obrovskú vieru. Je to naša skala," citovala agentúra AP obrancu Bostonu Charlieho McAvoya. Chára nastúpil opäť s celotvárovým krytom, ktorým si chránil čeľusť zlomenú po nešťastnom zásahu pukom vo štvrtom finálovom zápase. Skúsený slovenský obranca bol napriek zraneniu časom 22:15 min. druhý najvyťaženejší korčuliar na strane Bruins. Jedinú strelu v zápase pretavil vo svoj druhý gól v tohtoročných vyraďovacích bojoch, prvý vo finále. Pripísal si aj plusový bod a odsedel dve trestné minúty. Jeho spoluhráči brankár Jaroslav Halák a útočník Peter Cehlárik do hry opäť nezasiahli. Na zápas bude v tom najlepšom spomínať 23-ročný útočník Kuhlman, ktorý sa objavil v zostave Bostonu prvýkrát od 30. apríla a strelil svoj prvý gól v play off v kariére. Blues tak museli odložiť majstrovské oslavy a na premiérový zisk Stanleyho pohára si ešte budú musieť počkať. Od zavedenia formátu na štyri víťazné zápasy v roku 1939 to bude v poradí 17. finále play off, v ktorom o držiteľovi majstrovskej trofeje rozhodne až siedmy duel. Naposledy sa finálová séria natiahla na sedem stretnutí v roku 2011, vtedy Chárov Boston v rozhodujúcom zápase triumfoval na ľade Vancouveru 4:0 a získal zatiaľ svoj posledný zo šiestich titulov.


Greta zháňa odvoz na klimatický summit OSN do Madridu

LOS ANGELES. Švédska environmentálna aktivistka Greta Thunbergová, ktorá je momentálne v Los Angeles, žiada svojich priaznivcov o pomoc s cestou do španielskeho hlavného mesta Madrid, kde sa bude v dňoch 2. - 13. decembra konať výročná svetová klimatická konferencia OSN. Informovala o tom agentúra DPA. Hostiteľom 25. Konferencie OSN o zmene klímy (COP 25) malo byť pôvodne v Čile, to však jej organizáciu odrieklo vzhľadom na pretrvávajúce občianske nepokoje. Na to zareagovalo Španielsko, ktorého ponuku na konanie konferencie OSN v piatok prijala. "Keďže sa COP25 oficiálne presunula zo Santiaga do Madridu, budem potrebovať pomoc. Ukázalo sa, že som cestovala cez pol sveta nesprávnym smerom :) Teraz teda musím nájsť spôsob, ako sa novembri dostať cez Atlantik... Ak mi ktokoľvek pomôže nájsť dopravný prostriedok, budem vďačná," napísala Thunbergová na Twitteri. Šestnásťročná Thunbergová sa v auguste preplavila z Anglicka do USA na jachte s nulovými emisiami. Takýto spôsob dopravy si zvolila, keďže odmieta cestovať lietadlom, ktoré produkuje emisie a chcela dosiahnuť, aby jej cesta do USA nezanechala žiadnu tzv. uhlíkovú stopu. V septembri sa zúčastnila na klimatickom summite OSN v New Yorku, kde vo svojom prejave ostro skritizovala svetových lídrov za nedostatočné úsilie pri riešení problémov životného prostredia. V ostatných týždňoch sa mladá aktivistka zúčastňovala na klimatických protestoch v USA i Kanade, pričom po Severnej Amerike cestovala buď vlakom, alebo elektromobilom, ktorý jej požičal Arnold Schwarzenegger, pripomína agentúra AFP. Zo Severnej Ameriky sa neskôr plánovala presunúť do Čile, kde sa mala COP 25 pôvodne konať. Thunbergová sa stala známou po tom, ako vlani denne protestovala pred švédskym parlamentom, pričom žiadala, aby politici urobili viac v boji proti klimatickej zmene. Mladých ľudí na celom svete tým inšpirovala k vlne protestov známych ako "Piatky za budúcnosť".


Peking uvalí sankcie na firmy spojené s predajom stíhačiek Taiwanu

Americké ministerstvo zahraničia odsúhlasilo predaj 66 amerických stíhačiek Taiwanu.

PEKING. Čína uvalí sankcie na spoločnosti spojené s predajom amerických viacúčelových stíhacích lietadiel typu F-16 Taiwanu. Informovala o tom v stredu agentúra AFP. Ministerstvo zahraničných vecí Spojených štátov odsúhlasilo v utorok predaj 66 amerických stíhačiek Taiwanu. Na základe kontraktu v hodnote osem miliárd dolárov (7,22 miliardy eur) má Taiwan získať najmodernejšie lietadlá typu F-16C/D Block 70 od amerického výrobcu Lockheed Martin. Spojené štáty sú hlavným dodávateľom obrannej zbrojnej techniky pre Taiwan, ktorý Čína považuje za súčasť svojho územia, ktoré sa jedného dňa vráti pod jej správu, a to v prípade potreby aj použitím vojenskej sily.


AKTUALIZOVANÉ 14:35Nikdy nebola alternatíva koalície na čele so Sulíkom, povedal Danko

Bolo zodpovedné, aby sme postavili vládu, povedal Béla Bugár.

BRATISLAVA. Nikdy nebola alternatíva vytvorenia koalície na čele s Richardom Sulíkom (SaS). V dnešnej diskusnej relácii TA3 V politike to uviedol predseda parlamentu a SNS Andrej Danko. Takéto úvahy označil za klamstvo. "Klamstvo o inej alternatíve sa ukazuje aj dnes. Žiaľbohu, aj pri odborných veciach nie je s kým diskutovať," povedal Danko. Súčasná koalícia podľa neho nebola vopred dohodnutá, ale bola výsledkom dialógu. Viackrát zopakoval, že nebola možná iná alternatíva. "Robiť politiku s niekým, kto stále iba vykrikuje a dehonestuje, sa nedá," dodal. Danko sa vyjadril aj na margo nezhôd v koalícii, napríklad pri koncesionárskych poplatkoch, kde koaličných partnerov podľa jeho slov čaká ešte debata o budúcnosti RTVS. "Nemyslím si, že sme mali v tejto vláde konflikt, ktorý by spôsobil rozpad vlády," zdôraznil Danko. Predseda vlády a Smeru Robert Fico v diskusii odmietol akékoľvek výhrady k zostaveniu vlády, pretože je zrkadlom hlasovania ľudí v parlamentných voľbách. "Prvýkrát sme v mene stability, v mene postavenia Slovenska v Európe a vo svete dali nabok akékoľvek stranícke predsudky," zdôraznil premiér. Slovensko podľa neho dnes viac ako inokedy potrebuje stabilnú vládu, pretože ak nebude SR stabilná, môže v rámci Európy ísť z kola von. Zdôraznil, že Slovensko musí byť v jadre Európy. Podľa premiéra súčasná vláda nemala doteraz žiadnu väčšiu aféru. "Táto vláda, okrem brutálneho útoku na ministerstvo zahraničných vecí, kvôli úspešnému predsedníctvu nemala žiadnu aféru a za týmto si stojím," podčiarkol Fico. Podľa neho úlohou útoku na rezort diplomacie bolo znevážiť slovenské predsedníctvo. "V žiadnej vašej relácii som nepovedal nikdy, že so Smerom nie," uviedol na margo vstupu do súčasnej koalície predseda Mosta-Híd Béla Bugár. Most-Híd podľa neho vždy hovoril, že má inú predstavu o vládnutí, ale voliči sa rozhodli. "Bolo zodpovedné, aby sme postavili vládu, ktorá, samozrejme, je stabilná a rieši veci," dodal Bugár s tým, že 90 percent z predvolebného programu strany sa podarilo presadiť do programového vyhlásenia vlády. Súčasnú vládu najviac charakterizuje morálny úpadok. V diskusnej relácii televízie TA 3 V politike to povedal europoslanec a predseda SaS Richard Sulík. "Začalo to vznikom, kde boli hrubo porušené jasné predvolebné sľuby, kto s kým pôjde do koalície, kauza Bašternák, Robert Fico býva v byte človeka obvineného pre daňové podvody. Nikdy neboli daňové podvody tak blízko k premiérovi ako dnes. Holienčík, tie predražené faktúry, Všeobecná zdravotná poisťovňa, toľko miliónov eur straty. Morálny úpadok je to, čo túto vládu vystihuje najviac," povedal Sulík. Množstvo káuz sa pritom podľa šéfa SaS "zametá." Líder OĽaNO-NOVA Igor Matovič kritizoval, že smrť bývalého poslanca Národnej rady SR Františka Gauliedera vyšetruje podľa jeho názoru radový vyšetrovateľ železničnej polície. "Zdôraznil by som iba to, že vláda v prvom vyhlásení sľúbila, že bude vládou kontinuity a pokroku. Kontinuitu vidím v kšeftoch a rozkrádaní, v tom, že jeden druhého kryjú a v tom, čo sa kryje. Doteraz kryl Fico sám seba s Kaliňákom, tak k tomu pribudol Danko s Bugárom a navzájom sa kryjú vo všetkom. To sme videli pri kauze Bašternák," skonštatoval Matovič. Predseda ĽSNS Marian Kotleba prehlásil: "Chceme zmeniť štýl politiky na Slovensku a to sa nám darí." Na margo zrušenia amnestií sa vyjadril, že poslanci ĽSNS v prvom kole vládny návrh síce podporia, ale v ďalšom budú trvať aj na zrušení všetkých milostí bývalého prezidenta SR Michala Kováča. Líder Sme rodina Boris Kollár povedal, že ľudia podľa neho ľudia vidia na vlastných peňaženkách, ako sa im na Slovensku žije. "Ľudia sú v absolútne zlej ekonomickej situácii, už nemajú ani na lieky. My sa musíme spojiť a zmeniť tento systém," skonštatoval.


Zmierenie Srbska s Kosovom nie je v záujme veľmocí, uviedol srbský denník

Cieľom srbského prezidenta je dosiahnutie riešenia, ktoré by upevnilo jednotu národa.

BELEHRAD. Veľmociam by nevyhovovalo usporiadanie vzťahov medzi Srbskom a Kosovom, pretože by po ukončení pretrvávajúceho sporu stratili vplyv v regióne. Tieto názory expertov sprostredkoval v stredu belehradský denník Večernje Novosti. Podľa rovnakých zdrojov preto ani Ruská federácia, ani Spojené štáty nehľadia s radosťou na iniciatívu srbského prezidenta Aleksandara Vučiča, v zmysle ktorej by na konci medzinárodných konzultácií malo byť usporiadanie vzťahov medzi Belehradom a Prištinou. "Veľkí hráči" sú podľa názoru Aleksandara Gajiča z belehradského inštitútu pre európske štúdie zainteresovaní na zachovaní status quo, pretože ak sa obe strany definitívne a v plnej miere zmieria, potom oni nebudú môcť v budúcnosti hrať úlohu sprostredkovateľov a zmierovateľov a prídu tak o vplyv v regióne. Podľa experta však veľmociam nevyhovuje ani priame rokovanie oboch strán bez žiadosti o pomoc zo zahraničia, pretože aj to vedie k oslabeniu ich vplyvu. "Nemecku napríklad vyhovuje skôr, ak sa táto otázka usporiada ešte pred pričlenením Srbska do Únie, aby Belehrad nepreniesol spor s Kosovom do Únie. USA však nechcú stabilnú Úniu a sú zainteresované na tom, aby sa Srbsko stalo členskou krajinou EÚ s otvorenou kosovskou otázkou," mienil srbský odborník. Stanovisko Ruskej federácie je naproti tomu pružné a jednoznačne nie je namierené proti dialógu. Moskva si však uvedomuje, že ak strany pri rokovaniach učinia isté ústupky, potom môže k ďalším dôjsť aj v iných oblastiach a použité princípy bude možné aplikovať sťaby príklad v iných častiach planéty. Gajič nešpecifikoval oblasti, v ktorých by mohlo dôjsť k ďalším ústupkom, avšak môže to znamenať napríklad približovanie sa krajiny k NATO či pripojenie sa Srbska k sankciám uvaleným medzinárodným spoločenstvom na Ruskú federáciu. Politický analytik Dejan Vuk Stankovič zdôraznil naopak, že veľmoci nie sú proti istým riešeniam, ale skôr proti zomknutiu národa v homogénny celok. Cieľom iniciatívy srbského prezidenta je dosiahnutie riešenia, ktoré by upevnilo jednotu národa, kým cieľom veľmocí je rozdelenosť, pretože svoje ciele dokážu podstatne jednoduchšie dosiahnuť, ak jestvujú v krajine vnútropolitické "boje". Kosovo vyhlásilo v roku 2008 jednostranne nezávislosť, ktorú však Srbsko odvtedy neuznáva podobne ako niektoré ďalšie krajiny vrátane Slovenska. Aleksandar Vučič avizoval národné konzultácie s cieľom nájsť trvalé riešenie situácie okolo Kosova, ktoré by vylúčilo možnosť konfliktov.


Vplyv brexitu na Írsko chceme minimalizovať, uviedol vyjednávač EÚ

EÚ chce v prvej fáze rokovaní o brexite dosiahnuť spoločnú dohodu s Londýnom o dôsledkoch brexitu pre spoločnú oblasť cestovania.

BRUSEL. Hlavný vyjednávač Európskej únie pre brexit Michel Barnier vo štvrtok v Bruseli predstavil zásady Európskej komisie pre politický dialóg o Írsku a Severnom Írsku v rámci rokovaní so Spojeným kráľovstvom o riadenom odchode tejto krajiny z EÚ. V dokumente predstavenom vo štvrtok sa uvádza, že tzv. Veľkopiatková dohoda a všetky jej časti by sa po vystúpení Británie z Únie mali naďalej dodržovať a posilňovať. Takisto by sa malo uznať zachovanie spoločnej oblasti cestovania, ktorá zjednodušuje vzájomné kontakty medzi ľuďmi v Írsku a Severnom Írsku, ktoré je súčasťou Spojeného kráľovstva. Podľa Barniera "jedinečná situácia Írska v rámci rokovaní o brexite si vyžaduje jedinečné riešenie". Zásadné otázky, ktoré podľa neho treba zaručiť: prepojené politické inštitúcie na ostrovoch Veľkej Británie a Írska vytvorené Veľkopiatkovou dohodou budú aj naďalej vykonávať svoju činnosť; spolupráca sever-juh, čiže medzi Írskom a Severným Írskom, bude chránená vo všetkých relevantných sektoroch a v plnej miere sa zohľadní právo obyvateľov Severného Írska, ktoré nadobúdajú narodením, identifikovať sa ako občania Spojeného kráľovstva, Írska alebo oboch krajín. EÚ chce v prvej fáze rokovaní o brexite dosiahnuť spoločnú dohodu s Londýnom o dôsledkoch brexitu pre Veľkopiatkovú dohodu a spoločnú oblasť cestovania. Až keď sa dosiahne dostatočný pokrok aj v otázke zásad stanovených vo štvrtkovom dokumente, diskusie oboch strán sa budú môcť presunúť do druhej fázy rokovaní, ktorej cieľom je nájsť "pružné riešenia", ktoré zabránia vytvoreniu pevnej hranici medzi Írskom a Severným Írskom. Podľa stanoviska eurokomisie tieto riešenia musia rešpektovať riadne fungovanie vnútorného trhu a colnej únie, ako aj integritu a účinnosť právneho poriadku EÚ. "Dokument o Írsku a Severnom Írsku je stručný a vyčerpávajúci text, ktorý bol pripravený v úzkej spolupráci s írskou vládou. Naším cieľom je, aby sa vplyv rozhodnutia Spojeného kráľovstva opustiť EÚ na ostrov Írsko minimalizoval. Keďže vystúpenie z Únie bolo rozhodnutím Spojeného kráľovstva, je na ňom, aby predložilo riešenia na prekonanie výzev, ktorým tento ostrov čelí," uviedol Barnier pred novinármi. Podľa jeho slov vychádza dnešný dokument z usmernení Európskej rady, ktoré prijalo 27 hláv štátov alebo predsedov vlád 29. apríla 2017, a zo smerníc Rady EÚ na rokovaniach z 22. mája 2017. Oba texty naznačujú potrebu nájsť "pružné a nápadité riešenia", ktoré rešpektujú integritu právneho poriadku EÚ. Rovnako aj uznesenie Európskeho parlamentu z apríla 2017 v procese brexitu uznáva jedinečné postavenie a osobitné podmienky írskeho ostrova.


Čínske pandy nájdu využitie. Z ich výkalov budú vyrábať toaletný papier

PEKING. V Číne prišli s nápadom na výrobu toaletného papiera z pandích exkrementov a zvyškov jedla, informovala v stredu agentúra Sinchua. Čínska papierenská spoločnosť Sichuan Qianwei Fengsheng Paper Co. vyvinula spôsob na recykláciu výkalov chlpatých obyvateľov Výskumného centra pre reprodukciu pánd v meste Čcheng-tu na juhozápade Číny. Pre stravu bohatú na bambus obsahujú pandie výkaly veľké množstvo vlákniny. Pandy denne vyprodukujú desať kíl výkalov a približne 50 kg bambusových zvyškov nepožujú alebo vypľujú. Preto sú ich exkrementy ideálnou surovinou na výrobu toaletného papiera, vysvetľuje agentúra DPA. Panda veľká sa ešte donedávna nachádzala aj na zozname ohrozených druhov Medzinárodného zväzu ochrany prírody (IUCN). Od roku 2016 už však figuruje len medzi tzv. zraniteľnými druhmi.


Rozprávacie hračky nefungujú. Deti si reč najlepšie osvoja vďaka očnému kontaktu

Mnohí rodičia kupujú svojim deťom „rozprávajúce“ hračky a knihy v nádeji, že tým podporia rozvoj ich reči. Didaktické pomôcky iste môžu mať zmysel, no najnovšie vedecké poznatky ukazujú, že interakciu s dieťaťom a pozornosť spojenú s očným kontaktom nenahradia. Vedci z univerzity v Sheffilde predstavili na Britskom vedeckom festivale výsledky longitudinálnej štúdie zameranej na deti vo veku 11 až 12 mesiacov, ktoré si ešte neosvojili artikulovanú reč svojich rodičov. Výsledky prednedávnom publikovali v časopise Developmental Science. Vedcov zaujímalo, ako často sa deti snažia komunikovať predtým, než sa naučia hovoriť, ako na túto ich snahu reagujú ich rodičia a následne sa snažili vyhodnotiť, ktoré modely správania sa sú najprospešnejšie pre vývoj reči a slovnej zásoby. Výskum prebiehal prostredníctvom analýz videozáznamov, ktoré zachytávali hru detí vo veku 11 mesiacov. Neskôr vedci porovnávali rečové schopnosti tých istých detí vo veku 24 mesiacov. „Väčšina bábätiek začína komunikovať vo veku 11 - 12 mesiacov a jednoduchý rozhovor s deťmi o tom, o čo majú záujem, im pomôžte naučiť sa hovoriť,“ povedal vedúci výskumu Ed Donnellan z katedry psychológie na sheffildskej univerzite. Ak sa teda nazdávate, že džavot detí, ktoré ešte nevedia rozprávať, nie je nijako dôležitý, mýlite sa.„Bábätká vás môžu nútiť, aby ste sa s nimi porozprávali, môžu komunikovať dlho predtým, ako vyslovia svoje prvé slová. Keď opatrovníci reagujú na ich snahu o komunikáciu, môžu skutočne pomôcť pri učení rozprávania,“ spresňuje Donnellan. Zaujímavým zistením výskumu je, že najlepšie výsledky dosiahli tie deti, s ktorými ich opatrovníci nielen komunikovali, ale súčasne s nimi nadväzovali očný kontakt. Štúdia uvádza, že práve kombinácia citlivej reakcie na snahy dieťaťa komunikovať a očný kontakt sú „zďaleka najlepším prediktorom neskoršej veľkosti slovnej zásoby.“ Prínosom týchto poznatkov je, že rodičom stačí na rozvoj slovnej zásoby podniknúť jednoduché a logické kroky a nie je potrebné využívanie drahých didaktických hračiek alebo trikov. Zistenia štúdie by mohli byť nápomocné aj tým deťom a ich rodičom, ktorým hrozí oneskorenie rečového vývoja napríklad kvôli poškodeniu sluchu.


Banky ku koncu júna schválili viac ako 210-tisíc hypoték

BRATISLAVA. Banky schválili ku koncu júna 210 038 nových zmlúv na hypotekárne úvery. Ako ďalej vyplýva z informácií zverejnených Národnou bankou Slovenska, v medziročnom porovnaní je to nárast o 6,3 %. Ku koncu júna minulého roka ich bolo totiž 197,7 tisíca. Hranicu 100-tisíc úverov banky prekročili v júni 2007, dvestotisícovú hranicu v septembri 2016 a stav zmlúv každomesačne narastá. Počet uzavretých zmlúv z reálne čerpaných hypotekárnych úverov bol na konci šiesteho mesiaca tohto roka vyše 154-tisíc. Celková výška nesplatených istín z hypotekárnych úverov predstavovala 5,767 mld. eur. Celková menovitá hodnota vydaných hypotekárnych záložných listov, čo sú dlhopisy kryté záložným právom k nehnuteľnosti, bola na konci júna vo výške 4,91 mld. eur. Celková menovitá hodnota predaných hypotekárnych záložných listov predstavovala 4,805 mld. eur. Licenciu na poskytovanie hypotekárnych úverov má osem bánk. Hypotekárne banky v minulosti postupne rozširovali možnosti financovania bývania aj o spotrebné úvery zabezpečené nehnuteľnosťou a iné úvery na bývanie. Tieto úvery na bývanie v niektorých prípadoch nahrádzajú klasické hypotéky, pričom klasické hypotekárne úvery niektoré banky poskytujú už len minimálne.


Švajčiarsko opäť spustilo svoju najstaršiu jadrovú elektráreň

Beznau má dva zmodernizované reaktory a funguje od roku 1969.

ŽENEVA. Najstaršia atómová elektráreň pre komerčné využitie na svete, Beznau vo Švajčiarsku, obnovila po troch rokoch renovácie svoju prevádzku, a to napriek protestom environmentálnych aktivistov. Informovala o tom v utorok stanica France 24. Beznau, ležiaca v kantóne Aargau, má dva reaktory a funguje od roku 1969. Oba reaktory boli odstavené v marci 2015 pre obnovu, ktorá zahŕňala modernizáciu ochrany zariadenia proti zemetraseniam a povodniam, ako aj aktualizovanie počítačových systémov. Opätovne spustená však bola činnosť iba jedného z reaktorov. "Elektráreň spĺňa všetky bezpečnostno-technické požiadavky," uviedlo jej vedenie. Atómová elektráreň Beznau sa vo Švajčiarsku stala stredobodom spoločenskej diskusie o jadrovej bezpečnosti, ktorá sa ešte zintenzívnila po tom, ako v roku 2011 došlo k havárii v japonskej atómovej elektrárni Fukušima. Švajčiarska vláda následne oznámila plány na zastavenie činnosti prevádzky, avšak bez uvedenia konkrétneho termínu. Greenpeace a dve ďalšie environmentálne organizácie - Swiss Energy Foundation a Tri-national Nuclear Protection Association - dostali predmetnú otázku krátko po začatí obnovy elektrárne na súd, požadujúc "definitívne zatvorenie" tejto prevádzky. Švajčiarsko pokrýva asi jednu tretinu spotreby elektriny z jadrových elektrární, takmer 60 percent však vyrába vyše 600 vodných elektrární a niečo viac ako štyri percentá pripadá na iné obnoviteľné zdroje.


Pre falošný poplach evakuovali kanadskí policajti desiatky škôl

Všetky školy v provincii Ostrov princa Eduarda musela polícia evakuovať.

OTTAWA. Falošný poplach v stredu v Kanade vyhnal zo škôl vyše 19-tisíc žiakov, keď anonymný telefonát pohrozil odpálením bomby. Všetky školy na Ostrove princa Eduarda, najmenšej kanadskej provincii, musela polícia evakuovať. Vyhrážky obdržalo aj niekoľko škôl v neďalekej provincii Nové Škótsko a v susedných Spojených štátoch amerických. Deti sa museli uchýliť do bezpečných miest mimo ostrov, na ktorom žije asi 146-tisíc ľudí. Televízia CBC ukazovala dlhé zástupy školákov čakajúcich na evakuačné autobusy. Zatvorená musela ostať aj miestna univerzita, v Novom Škótsku policajti evakuovali niekoľko stredných a vysokých škôl. Polícia do ohrozených priestorov vyslala špeciálne jednotky, žiadne trhaviny ale nájdené neboli. Anonymný páchateľ svoju vyhrážku odoslal faxom bez toho, aby spresnil miesto uloženia údajnej bomby.


Boris Johnson navrhuje zadržať miliardy libier pre Úniu za brexit

Johnson navrhuje zadržať peniaze, kým Únia neposkytne lepšie podmienky.

LONDÝN. Boris Johnson, favorit na post straníckeho lídra britských konzervatívcov po Therese Mayovej, a teda aj na post premiéra, by zadržal vyplácanie náhrady vo výške približne 39 miliárd libier, kým Brusel Londýnu neposkytne lepšie podmienky odchodu z Európskej únie. Informovala o tom agentúra Reuters s odvolaním sa na rozhovor Johnsona s britským nedeľníkom The Sunday Times. Európska únia opakovane uviedla, že o dohode, ktorú vlani vyjednala Mayová, znova debatovať nechce. Britskí zákonodarcovia túto podobu brexitovej zmluvy trikrát odmietli, a Mayová následne rezignovala. "Vždy mi pripadlo zvláštne, že by sme mali zaplatiť celú sumu predtým, než by sme dosiahli konečnú dohodu," povedal Johnson. Dodal, že peniaze považuje pri dosahovaní akejkoľvek dohody za mocný činiteľ. "Myslím, že naši priatelia a partneri by mali pochopiť, že peniaze budú zadržané, pokiaľ nebude jasnejšie, ako sa bude pokračovať," uviedol Johnson. Terajšia podoba dohody o brexite počíta s tým, že Británia v rozmedzí niekoľkých rokov vyrovná svoje skoršie záväzky vo spomínanej výške. Ak bude Johson zvolený do čela konzervatívcov, plánuje okrem zadržania platby finančného vyrovnania ďalej zrušiť takzvanú írsku poistku, zaručiť práva občanov z krajín Únie a pripravovať sa na dopady brexitu bez dohody. Británia by z EÚ mala vystúpiť 31. októbra. Ak britský parlament brexitovú dohodu neschváli a vláda nepožiada Brusel o ďalší odklad, hrozí že Británia z Únie odíde bez dohody. Ako írska poistka je označovaná pasáž brexitovej dohody, ktorá má za cieľ zabrániť za každých okolností obnoveniu klasickej hranice medzi Írskom a Severným Írskom. Práve tento bod bol pre mnohých britských poslancov v minulých troch hlasovaniach o brexitovej dohode hlavnou prekážkou pre jej schválenie.


RegioJet prepojí vlaky s autobusmi, zavádza nové linky

Súkromný dopravca bude spolupracovať s viacerými miestnymi autobusovými spoločnosťami na východe krajiny. Chce prepojiť vlaky s autobusmi.

BRATISLAVA. Prepojenie svojich vlakov s autobusovými linkami. Súkromný dopravca RegioJet, ktorému šéfuje Radim Jančura, si takto predstavuje najbližšie fungovanie na Slovensku. Od pondelka spustí sieť piatich nadväzných autobusových liniek, ktoré budú od vlakov RegioJet z Česka a Bratislavy rozvážať cestujúcich ďalej po celom východnom Slovensku. Spolupracovať bude s tromi autobusovými dopravcami na východe – SAD Humenné, SAD Prešov a Bus Karpaty.  RegioJet bude pri piatich linkách garantovať vzájomnú nadväznosť medzi vlakmi a autobusmi, alebo zaistenie náhradného prípoja či asistencie v prípade výrazne meškajúceho spoja.  RegioJet chce novými linkami obslúžiť všetky významné lokality na východnom Slovensku. Autobusy budú premávať napríklad do Prešova, Bardejova, Svidníka, Sečoviec či Starej Ľubovne. Firma sľubuje, že odchádzať budú po príchode vlakov RegioJet priamo zo staníc s dostatočnou časovou rezervou na pohodlný prestup. Rovnako to má platiť aj v prípade odchodu vlakov do Čiech či Bratislavy.  „Novými nadväznými linkami sa nám konečne podarí osloviť významnú časť obyvateľov východného Slovenska,“ konštatoval majiteľ RegioJetu Radim Jančura. Firma podľa neho verí, že ľudia, ktorí dnes cestujú autom, radi prestúpia do autobusov a vlakov, ktoré ponúkajú väčšie pohodlie za citeľne nižšie náklady spojené s cestovným. Hoci nové linky budú prevádzkovať iní dopravcovia ako RegioJet, cestujúci pocestuje na jeden lístok. Ten bude platiť rovnako vo vlaku aj v autobuse.


Väčšina Maďarov chce zmenu vlády, Fidesz však má stále náskok

Ultrapravicový Jobbik by volilo 13 percent opýtaných.

BUDAPEŠŤ. Osem mesiacov pred parlamentnými voľbami v Maďarsku by chcelo odchod vlády premiéra Viktora Orbána 43 percent voličov, pokračovanie jeho vládnutia by si želalo 32 percent. Vplýva to z prieskumu inštitútu Závecz Research, podľa ktorých si vládna strana Fidesz s 26-percentnou podporou stále zachováva výrazný náskok. Fidesz si v auguste polepšil preferencie o dve percentá. Výrazne tak vedie pred druhou najsilnejšou stranou - ultrapravicovým Jobbikom, ktorý by volilo 13 percent opýtaných. Podpora Jobbiku sa uplynulé tri mesiace nezmenila. Maďarská socialistická strana (MSZP) za dva mesiace stratila tri percentá, v auguste dosiahla 10-percentné preferencie. Oslabla aj Demokratická koalícia (DK) expremiéra Ferenca Gyurcsánya, dosiahla iba štyri percentná. Pod päťpercentnou hranicou potrebnou k vstupu do parlamentu zostala s tromi percentami aj ochranárska strana Politika môže byť iná (LMP), po jednom percente získali strany Együtt (Spolu), Liberálisok (Liberáli), Kétfarkú kutya (Dvojchvostý pes), Momentum a Párbeszéd (Dialóg). Počet nerozhodných voličov klesol v auguste z júlových 38 na 36 percent.


Diaľnica do Košíc sa môže omeškať. Érsek posúdi Počiatkov tender

Diaľničný obchvat Prešova nový minister dopravy posúdi cez analýzu Hodnotu za peniaze. Začiatok stavby sa môže omeškať.

BRATISLAVA. Nový minister dopravy Árpád Érsek z Most-Hídu sa chystá meniť plány svojho predchodcu Romana Brecelyho zo Siete. Kým za jeho éry sa analytici z ministerstva financií na výhodnosť výstavby diaľničného obchvatu Prešova pozrieť nemali, teraz je všetko inak.  Po novom sa na takmer osem kilometrový úsek diaľnice D1 Prešov, západ - Prešov, juh majú pozrieť aj analytici cez Hodnotu za peniaze. Inak povedané, vládni analytici z rezortu financií budú rátať, aké sú najvýhodnejšie možnosti. „Všetky relevantné dokumenty musím mať na stole, aby som sa vedel rozhodnúť,“ vyhlásil Érsek pre TV Markíza.  Kým Érsekov predchodca chcel začať stavať prešovský obchvat už v novembri, nové posudzovanie začiatku výstavby posunie. V ideálom prípade sa stavba môže začať v priebehu budúceho roka. Presný termín však nie je známy.  Takmer osemkilometrový diaľničný obchvat Prešova štát začal súťaž vlani na jar, keď bol ministrom dopravy Ján Počiatek zo Smeru. Cenu, za ktorú chcú stavbári túto diaľnicu postaviť, zverejnili až tento rok na jar.  Najnižšiu ponuku na výstavbu diaľnice ponúklo konzorcium okolo firiem Eurovia. Diaľničný obchvat chceli postaviť za približne 356,3 milióna eur. Ako tieto kroky stavbári vnímajú, nekomentovali. „Do podpisu zmluvy sa k danej téme vyjadrovať nebudeme,“ skonštatovala hovorkyňa Eurovie Lenka Kubejová.  Úvaha o posúdení vplyvu cez Hodnotu za peniaze prichádza v čase, keď mimovládna organizácia INEKO upozorňovala, že dva z troch otvorených diaľničných tendrov môžu byť predražené od sto až do dvesto miliónov eur.  Cena za jeden kilometer pri diaľnici cez Prešov vychádza na jeden kilometer na 45 miliónov eur. Na porovnanie cena za jeden kilometer diaľnice s dosiaľ najdlhším tunelom na Slovensku - tunel Višňové - je približne 30 miliónov eur. INEKO preto navrhlo, aby Národná diaľničná spoločnosť aj tento diaľničný tender zrušila. Stavbe úseku diaľnice D1 Prešov, západ - Prešov okrem toho chýba posúdenie vplyvov na životné prostredie. Práve to je dôležité na to, aby Slovensko na výstavbu tejto diaľnice získalo eurofondy. Ak by nemal toto posúdenie, mohlo by hroziť, že Brusel túto autostrádu nepreplatí. Analytik INEKO Ján Kovalčík a bývalý riaditeľ inštitútu stratégie na ministerstve dopravy Ján Kovalčík rozhodnutia ministra Érseka oceňuje. Z jeho pohľadu ide síce o nepopulárne, no zodpovedné rozhodnutie.  „Exminister Brecely (Roman Brecely, pozn. red.) a štátny tajomník Stromček (Viktor Stromček, pozn. red.) sa posúdeniu najväčších už pripravených projektov bránili a radšej si presadili výnimku z posúdenia hodnoty za peniaze. Verejnosti však už nepriznali chyby v príprave, ktoré namieta Európska komisia,“ vraví Kovalčík.  Vedenie rezortu podľa neho zatajili aj fakt,  že sotva 8-kilometrový úsek D1 odvedie z Prešova len málo vozidiel a že na odklon hlavného prúdu kamiónov z mesta by pri doteraz sľubovaných riešeniach s tromi tunelmi rezort dopravy potreboval až 900 miliónov eur, ktoré zrejme ešte veľa rokov nenájde. Érsek by mal podľa Kovalčíka nájsť spojenca v ministrovi financií, ktorému ponúka príležitosť demonštrovať praktické prínosy projektu revízie výdavkov. Vraví, že podľa doterajšej analýzy INEKO sa dá Prešovu v doprave pomôcť podstatne skôr a obchvat následne dotiahnuť vo variante, ktorý ušetrí stovky miliónov eur. Tie sa dajú využiť na ďalšie dopravné riešenia potreby, z ktorých môže mať osoh celé východné Slovensko. Podľa šéfa INEKO Petra Goliaša môže ísť o prvý ostrý test toho, ako vážne to politické špičky myslia s projektom Hodnota za peniaze. Bývalý šéf Národnej diaľničnej spoločnosti Róbert Auxt na svojom facebookovom profile s postupom nového šéfa rezortu nesúhlasí. Auxt bol ten, čo pre Euroviu podpísal akceptačný list. Zmluva sa však dodnes nepodpísala.  „Asi sa východ len dočká najhoršieho. Diaľnica do Košíc a Prešova sa bude opäť odďaľovať. Koľko má toho ešte východ znášať? Máme sa všetci odsťahovať do Bratislavy?,“ pýta sa Auxt.  Krok ministerstva dopravy považuje za nezmysel aj šéf Inštitútu pre dopravu a hospodárstvo Ondrej Matej. Vraví, že Hodnota za peniaze je veľmi dobrá, no nemala by sa vzťahovať na základné potreby štátu, pričom sa pletie s efektívnou výstavou.  Tvrdí, že sa ide posudzovať diaľničná kostra na Slovensku, čo považuje za schizofréniu. Poukázal totiž na to, že vláda sa v programovom vyhlásení vlády zaviazala dostavať diaľnicu do Košíc do roku 2020.  „Ako je možné že sa súťaž nezrušila? Buď sa zmluva mala podpísať, alebo sa mala súťaž zrušiť. Ak sa to bude posudzovať, bude výstavba meškať,“ vraví Matej. Štát podľa pôvodných plánov chcel dokončiť diaľničný obchvat Prešova v roku 2020.  Zatiaľ nie je isté, čo ministerstvo dopravy urobí s ďalším tendrom, ktorý INEKO tiež označilo za predražený. Cena za jeden kilometer úseku diaľnice D3 medzi Čadcou a Svrčinovcom je 45 miliónov eur za jeden kilometer.  „Ministerstvo dopravy spolu s novým vedením Národnej diaľničnej spoločnosti má záujem získať čo najviac informácií pred tým, ako budú definitívne uzavreté zmluvy na veľmi dôležité úseky diaľnic D1 a D3,“ napísalo vo svojom stanovisku ministerstvo dopravy.   Dodalo, že kritická dopravná situácia pri Prešove aj na Kysuciach, kde sa bol minister osobne pozrieť minulý týždeň, je tiež jeden z faktorov, ktorý bude minister pri posudzovaní jednotlivých štúdií a dĺžky ich prípravy posudzovať. Poctivé posúdenie primeranosti projektu by ho však malo zaujímať podľa Kovalčíka aj v tomto prípade. „Je škoda, že pre odpor minulého vedenia rezortu sa stratil čas a doteraz nemáme jasné vysvetlenie, prečo má ísť o zrejme najdrahší netunelový úsek diaľnice v Európe v prepočte na kilometer,“ dodal Kovalčík. Posúvanie začiatku výstavby diaľnic a rýchlostných ciest môže priniesť neistotu do stavebného sektora.  Stavebníctvo po minuloročnom boome zažíva ťažké časy. V tomto roku začala jeho produkcia padať. V júli dokonca stavbári zažili najstrmší pád od januára 2009, teda od vypuknutia ekonomickej krízy.  V júli tohto roka stavebníctvo v porovnaní s júlom 2015 kleslo o viac ako 23 percent. Na porovnanie: minulý rok presne o takomto čase zažívalo mohutný rast. Vtedy stavebná produkcia v porovnaní s júlom 2014 rástla o takmer o štvrtinu.  Tento text ste mohli čítať vďaka tomu, že platíte za obsah. Vážime si to.


Evanjelici si budú voliť vedenie, situácia v cirkvi je napätá

Voľby nového vedenia evanjelikov sprevádzajú spory.

BRATISLAVA. Členovia Kandidačnej porady a viacerí členovia cirkvi augsburského vyznania na Slovensku (ECAV) považujú výzvu súčasného vedenia ECAV za bezprecedentný, protiprávny a neprijateľný spôsob, ktorý zasahuje do prebiehajúcich volieb v cirkvi. Ako uvádzajú v stanovisku, ktoré poskytli agentúre SITA, Kandidačná porada (KP), ktorá rozhodla o vylúčení Imricha Lukáča a Milana Krivdu z kandidatúry na voľby generálneho dozorcu a generálneho biskupa, má podľa platných zákonov cirkvi za úlohu posúdiť spôsobilosť kandidátov a má plné právo a úlohu nevhodných kandidátov vylúčiť. „Kandidačnú poradu tvoria obaja dištriktuálni biskupi a dištriktuálni dozorcovia, ako aj všetci seniori a seniorky a všetci seniorálni dozorcovia. S výnimkou generálneho biskupa a generálneho dozorcu ECAV ju tvorí 32 najvyšších predstaviteľov cirkvi. „Títo predstavujú legitímne zvolených predstaviteľov ECAV, ktorí majú podporu a dôveru svojich voličov. Každý zo 14 seniorov, ktorí sú členmi Kandidačnej porady, dostal k svojej voľbe súhlas od Predsedníctva ECAV (generálneho biskupa a generálneho dozorcu)," uvádza sa v stanovisku. Zo stanoviska tiež vyplýva, že ide o kvalifikovanú a reprezentatívnu skupinu, ktorá je zriadená cirkevným zákonom na to, aby posúdila spôsobilosť kandidátov na jednotlivé posty. Kandidačná porada bola podľa stanoviska zostavená a postupovala presne v zmysle platných cirkevnoprávnych predpisov tak, ako aj pri doterajších podobných voľbách Dôvodné námietky proti Imrichovi Lukáčovi a Milanovi Krivdovi sú podľa nich vecou rôznych káuz a udeľovania alebo neudeľovania súhlasov, ale majú aj hlbšiu príčinu. „Títo predstavitelia ECAV sa vo svojich funkciách výrazne podpísali pod úpadok členstva cirkvi a na takej polarizácii vzťahov v cirkvi, aká nemá v novodobých dejinách ECAV na Slovensku obdobu," píšu singnatári. Podľa signatárov je preto úplne namieste, že veľká časť evanjelikov túži po zmene. "Cez svojich zástupcov, členov Kandidačnej porady povedala, že takých predstaviteľov cirkvi, akých máme teraz, viac nechceme,“ píšu v stanovisku signatári. Signatári to rovnako vnímajú v prípade volieb dozorcu Východného dištriktu, keď Jaroslav Mervart sa podpísal na osočujúcej a manipulatívnej kampani, ktorú Evanjelický posol spod Tatier (EPST) už dlhodobo vedie proti oponentom súčasnej cirkevnej garnitúry. Výzva predstaviteľov a členov ECAV k voľbám nabáda podľa stanoviska voličov v našej cirkvi k protiprávnym krokom, akým je dopísanie mena svojho kandidáta, čím vytvára predpoklad k anulácii volieb. „Vyzývame teda všetkých, ktorým záleží na pravde, práve a spravodlivosti v našej evanjelickej cirkvi, aby ignorovali Výzvu predstaviteľov a členov ECAV k voľbám," napísali signatári. Veriacich vyzvali, aby vyjadrili svoj názor vo voľbách spôsobom, ktorý stanovujú platné predpisy. "Vyzývame tiež signatárov Výzvy predstaviteľov a členov ECAV k voľbám, aby stiahli túto protiprávnu a manipulatívnu výzvu. Je hrubým a neprípustným zásahom do slobodných volieb v cirkvi,“ tvrdia signatári. Pod stanovisko sa podpísalo 12 členov Kandidačnej porady a ďalších 48 veriacich.Viacerí predstavitelia a členovia ECAV vyzvali veriacich, aby sa zúčastnili na blížiacich sa voľbách nového vedenia cirkvi, ale nehlasovali za jediného kandidáta na generálneho dozorcu cirkvi a dozorcu Východného dištriktu, a tým docielili vypísanie nových volieb. V prípade, že je len jediný kandidát, musí získať vo voľbách trojpätinovú väčšinu hlasov od zúčastnených voličov. Vo výzve zároveň konštatujú, že kandidačné porady na voľbu nového vedenia cirkvi boli zneužité tak, aby sa zabránilo slobodnej voľbe spomedzi viacerých kandidátov. Tak sa medzi kandidátov na generálneho dozorcu nedostal Imrich Lukáč, ktorý funkciu vykonáva doteraz. Medzi kandidátov na generálneho biskupa sa nedostal biskup Východného dištriktu Milan Krivda. Medzi kandidátov na dozorcu Východného dištriktu nebol zaradený Jaroslav Mervart. „Je zrejmé, že problémom, pre ktorý im bolo zabránené aktívne sa zúčastniť na voľbách, je ich nekompromisný postoj k neporiadkom v cirkvi, predovšetkým pri správe majetku ECAV,“ uvádza sa vo výzve s tým, že voči vyškrtnutým kandidátom nebola podaná odôvodnená námietka.Pod výzvou sú podpísaní napríklad generálny biskup Miloš Klátik, jeho manželka a evanjelická farárka Oľga Klátiková, generálny dozorca Imrich Lukáč, riaditeľ vydavateľstva Tranoscius Ľubomír Turčan. Voľby nového generálneho biskupa a dozorcu budú v júni a v júli. O funkciu biskupa sa uchádzajú dve ženy a dvaja muži - Sidonia Horňanová, Katarína Hudáková, Ivan Eľko a Marián Kaňuch. Viacerí kandidáti kritizujú súčasné vedenie cirkvi. Katarína Hudáková doteraz pôsobila ako zástupkyňa biskupa Východného dištriktu cirkvi augsburského vyznania na Slovensku (ECAV). Súčasnú situáciu v cirkvi považuje za vážnu. „Charakterizuje ju silná polarizácia, ktorá ochromuje napredovanie,“ napísala vo svojom stanovisku ku kandidatúre s tým, že za svoju prvoradú úlohu v prípade zvolenia považuje nápravu vzťahov. Ivan Eľko bol v roku 2017 zvolený za predsedu Synody ECAV za ordinovaných. „Sme rozbití, množstvo ordinovaných i neordinovaných je z rozličných dôvodov rozladených, zranených, izolovaných, postavených proti sebe,“ píše v stanovisku k voľbe. Preto chce zabojovať o zmenu atmosféry. Zároveň priznáva, že ECAV je na Slovensku najrýchlejšie sa zmenšujúcou cirkvou. Na generálneho dozorcu je jediný kandidát - Ján Brozman. Ten je v súčasnosti starostom obce Drienovská Nová Ves. Podľa neho sa dnes o ECAV nedá povedať, že by bola jedným telom a duchom. Chce reštrukturalizáciu cirkvi. Na dozorcu Východného dištriktu je jediným kandidátom Ľubomír Pankuch.


Na severe a východe Slovenska udrú silné mrazy

Okresy na severe a východe čaká ja v pondelok mrazivá noc. Teplota môže klesnúť aj na mínus 17 stupňov Celzia.

BRATISLAVA. Okresy na severe a východe krajiny čaká aj v pondelok mrazivá noc. Teplota môže miestami klesnúť na mínus 17 stupňov Celzia. Slovenský hydrometeorologický ústav (SHMÚ) preto vydal výstrahu prvého stupňa. "Nízka teplota predstavuje potenciálne nebezpečenstvo pre ľudské zdravie a fyzické aktivity v exteriéroch. Očakávaný mráz nie je v danom ročnom období a oblasti zriedkavý, ale môže spôsobiť poškodenie zdravia," uvádza na svojom webe SHMÚ. Meteorológovia očakávajú, že minimálna teplota vzduchu tu dosiahne -15 až -17 stupňov Celzia. "Nízka teplota predstavuje potenciálne nebezpečenstvo pre ľudské zdravie a fyzické aktivity v exteriéroch," varuje SHMÚ. Na svojej facebookovej stránke SHMÚ konštatuje, že noc z nedele na pondelok bola zatiaľ najchladnejšou nocou práve prebiehajúcej meteorologickej zimy 2016/2017 pre polohy do 1000 m nad morom. V dolinách klesla teplota na viacerých miestach pod -15 °C. V Oravskej Lesnej (okr. Námestovo) namerali -18,1 °C, Červený Kláštor (okr. Kežmarok) mal -16,6 °C, Rabča (okr. Námestovo) -17,8 °C a Výrava (okr. Medzilaborce) mala -16,5 °C. V nížinách klesla počas poslednej noci teplota väčšinou na -6 až -10 °C.


Štátny dopravca vypraví štyri mimoriadne vlaky pre festival Pohoda

Autobusový dopravca Slovak Lines nasadil mimoriadne spoje zo šestnástich miest.

BRATISLAVA. Železničná spoločnosť Slovensko, a. s. (ZSSK) vypraví 11. a 14. júla štyri mimoriadne rýchliky v súvislosti s tohtoročným 23. ročníkom multižánrového umeleckého festivalu Pohoda 2019 v Trenčíne. Dva vlaky pôjdu na festival z Košíc a Bratislavy a dva naspäť. Ako v utorok informoval národný osobný dopravca, nástup bude koordinovaný a v čase príchodu špeciálnych vlakov bude na trenčianske letisko posilnená kyvadlová doprava. Rovnaký systém platí pri odchode z festivalu. Prvé dva mimoriadne rýchliky ZSSK, ktoré sú aktuálne obsadené na 65 percent, pôjdu vo štvrtok 11. júla s odchodom z Košíc o 9:00, z Hlavnej stanice v Bratislave o 13:25 a s príchodom do Trenčína o 13:00 a 14:45. Ďalšie dva vlaky vyrazia v nedeľu 14. júla z Trenčína - prvý s odchodom o 11:30 s príchodom do Bratislavy o 12:47, druhý odíde o 12:40 a do Košíc príde o 16:40. Kapacita vlakov je podľa dopravcu 350 miest s garantovanými miestami na sedenie. Štátny dopravca bude mať na festivale vlastný stánok. Autobusový dopravca Slovak Lines, a. s., zabezpečí mimoriadne spoje na festival Pohoda zo šestnástich slovenských miest. Vďaka podpore Bratislavského samosprávneho kraja budú cestovné lístky na jeho území lacnejšie než ostatné. Ako informovala spoločnosť, autobusy budú vyrážať 11. júla popoludní a dovezú návštevníkov festivalu až k severnej bráne - Gate B. Z Bratislavy, Trnavy, Piešťan, Senca a Malaciek pôjdu autobusy aj v piatok 12. júla ráno. "Zaujímavosťou je, že po skončení festivalu, v nedeľu 14. júla, budú autobusy vyrážať dopoludnia priamo spred hlavného pódia," priblížila hovorkyňa Slovak Lines Eva Vozárová. Mimoriadne autobusy dopravcu budú počas festivalového víkendu premávať z Bratislavy, Senca, Malaciek, Trnavy, Piešťan, Brezna, Banskej Bystrice, Prievidze, Lučenca, zo Zvolena, Žiaru nad Hronom, z Nitry, Hlohovca, Čadce, zo Žiliny a z Púchova.


Elektronická schránka nebude pre občianske združenia od roku 2017 povinná

BRATISLAVA. Občianske združenia a neziskové organizácie nebudú musieť mať povinne od roku 2017 na komunikáciu so štátom zriadenú elektronickú schránku. Uviedol to dnes na rokovaní Výboru Národnej rady (NR) SR pre hospodárske záležitosti podpredseda vlády SR pre investície a informatizáciu Peter Pellegrini (Smer-SD) k vládnemu návrhu zákona o dôveryhodných službách pre elektronické transakcie na vnútornom trhu. "Na výbore bol dnes predložený pozmeňujúci návrh, ktorý hovorí o tom, že občianske združenia a neziskové organizácie nateraz nebudú mať povinnosť mať k 1. januáru 2017 aktívne elektronické schránky. Tento námet prišiel od samotného tretieho sektora. Na druhej strane má aj svoju logiku, pretože štát dnes nedisponuje registrom v takej podobe, aby vedel pri každom občianskom združení a neziskovej organizácii (povedať), kto je oprávnený konať v mene tohto združenia alebo organizácie. A preto ani nie je možné momentálne aktivovať schránky pre tieto právnické osoby," priblížil Pellegrini. Na druhej strane, ak spomínané právnické osoby, ktoré budú chcieť komunikovať so štátom elektronicky, dodajú štátu potrebné údaje, na ich požiadanie im na dobrovoľnom princípe budú podľa jeho slov elektronické schránky aktivované. "Zatiaľ to pre nich bude platiť na dobrovoľnom princípe," podčiarkol podpredseda vlády SR pre investície a informatizáciu. "Pri schvaľovaní zákona ako takého prichádza k určitému zjednodušeniu používania (zaručeného) elektronického podpisu v spolupráci s Národným bezpečnostným úradom s tým, že ešte zostávajú otvorené otázky tzv. centrálnej podateľne, o ktorej by sme mali v budúcnosti veľmi úzko a tvrdo hovoriť, aby nevznikali paralelné riešenia, ktoré stoja veľa peňazí, ale aby sme už využívali jeden modul elektronickej podateľne, ktorý je už dnes vytvorený a ktorý by mal slúžiť všetkým rezortom. Laicky povedané, v prípade, že sa podarí presadiť jednu centrálnu elektronickú podateľňu, občan bude môcť na jednom mieste elektronicky podať žiadosť na akýkoľvek rezort bez toho, aby musel hľadať jeho stránku a jeho elektronickú podateľňu," dodal Pellegrini.